Cана : 22-05-2018 / Муносабат / кўрилди: 243\nУ асосли ва асоссиз бўлади. Асосли ғийбат муайян факт ва далилларга таянади. Унда маълумотларнинг вақти, жойи, номи кабилари тўлиқ келтирилиши билан асосланади. Натижада, инсон уни текшириб кўрмаса ҳам, рост эканлигига ишонади.\nҒийбатдан инсон руҳий азият чекиши мумкин. Оқибатда бу ҳолат унинг ҳаёти ва иш фаолиятига жиддий таъсир кўрсатади. Ҳар иккала ҳолатда ҳам ғийбатчида яхшилик ёки ёмонлик қилиш мақсади бўлади. Кимдир "Шуни айтиб яхшилик қилдим” деса, яна кимдир "Айтиб бопладим” дея ўзига таскин беради. Лекин ўзини гўё сўзлаётган инсонига яхшилик қилаётгандек кўрсатади. Энг қизиғи, ғийбат қилувчиларни билсак-да, индамай кўз юмамиз. Ёки аксинча, ғийбат қилиб роҳатланиши ва шу гапни айтиб, енгил тортганини таъкидлайдиган инсонлар тоифаси ҳам борлиги ачинарли. Охир-оқибат ғийбатчи инсонга бўлган ишонч сўнади ва "ёлғончи”, "ғийбатчи”, "алдоқчи”, "туҳматчи”, "иғвогар” сингари лақаблар билан танилади. Ғийбат қилган инсон ўз обрўсини йўқотади.\nҒийбат жой танламайди, вақт танламайди, мавзу танламайди. Лекин инсон танлаши мумкин. Одатда ютуқларга эришаётган инсоннинг ортидан ғийбат қилинади. Вақти келса, "Ғийбат қилса, қилаверсин. Гуноҳи тўкилади” деймиз. Аслида-чи? Ҳақиқатдан ҳам гуноҳи тўкиладими?\nИжтимоий тармоқларда баъзан оламга жар солгудек даражада урчийдиган асоссиз ғийбат ва туҳматларни кўриб, "Воажаб!” дейсан киши. Айрим инсонлар ғийбатини эшитувчининг кайфияти бузилишини кўриб роҳатланади. Таниқли эксперт И.Даминов таъбири билан айтганда, ғийбат тошини бекорчилар отади. Шундай экан, инсон доим меҳнат билан банд бўлса, ўринсиз ғийбатларга ўрин қолмайди. Қалбдаги ҳасадгўйлик барҳам топади. Онгдаги шаклланаётган туҳмат парчаланади. Тилга кўчувчи ғийбат эса ташқарига чиқишга ожизлик қилади.\nАфсуски, ҳозирги кунда одамлар орасида бундай тоифага мансублар талайгина. Барчамиз ҳаётда янглишамиз, бирон-бир хатти-ҳаракатнинг тўғри эканини билсак-да, барибир такрорлайверамиз. Орамизда шундай тоифадаги инсонлар борки, улар ҳам ғийбат қилишади, кейин ўзи шерик бўлган ғийбатчининг ғийбатини ғийбат қилинаётган кимсага етказади: "Фалончи кеча сиз ҳақингизда шундай ёмон гапларни айтдики, гапларидан уялиб кетдим” ёки "Сизни кўра олмайди-да, шунинг учун доим сизни бошқаларга ёмонлаб юради…”\nБу каби ғийбатларни қонун тили билан айтганда, "туҳмат” дейиш мумкин. Туҳмат қилган инсонга эса қонунчиликда тегишли жавобгарлик белгиланган. Яъни Ўзбекистон Республикаси Жиноят кодексининг 139-моддасига кўра, туҳмат қилиш, яъни билиб туриб бошқа шахсни шарманда қиладиган уйдирмалар тарқатиш энг кам ойлик иш ҳақининг икки юз бараваригача миқдорда жарима ёки икки йилгача ахлоқ тузатиш ишлари билан жазоланишга асос бўлади.\nҒийбатнинг таърифи ҳақида, Абу Ҳурайра (р.а.)дан ривоят қилинадики, Расулуллоҳ саллаллоҳу алайҳи васаллам: "Ғийбат нима эканлигини биласизларми?” — дедилар. Саҳобалар: "Аллоҳ ва Расули билгувчироқдир”, — деб жавоб бердилар. Расулуллоҳ саллаллоҳу алайҳи васаллам: "Ғийбат бир биродарингни орқасидан ўзи эшитса ёмон кўрадиган сифат билан гапиришингдир”, — дедилар. Шунда улардан бири: "Агар биродаримда мен айтган ўша сифат бор бўлса ҳам ғийбат бўладими?” — деб сўради. Расулуллоҳ саллаллоҳу алайҳи васаллам эса: "Унда бор айбни айтган бўлсанг, ғийбат қилган бўласан. Агар сен айтган сифат унда бўлмаса, бўҳтон қилган бўласан”, — деб жавоб бердилар. Демак, бировнинг айбини ошкор қилувчи сўзни тўғри бўлса ҳам, айтиш жоиз эмас, чунки бу ғийбат бўлади. Агар ёлғон бўлса, туҳмат ва бўҳтон бўлгани учун гуноҳи ҳам икки ҳисса бўлади.\nАллоҳ таоло ғийбатнинг ҳақиқий моҳиятини Қуръони каримда баён қилиб инсонларга хитобан айтадики: "…(Ўзгалар айбини қидириб) жосуслик қилманглар ва бирингиз бирингизни ғийбат қилмасин! Сизлардан бирор киши ўлган биродарининг гўштини ейишни хоҳлайдими?! Уни ёмон кўрасиз-ку, ахир! Аллоҳдан қўрқингиз! Албатта, Аллоҳ тавбаларни қабул қилгувчи ва раҳмли зотдир” (Ҳужурот сураси,12-оят). Қуръони каримда ҳеч бир гуноҳ бунчалик ёмон ташбеҳ билан зикр қилинмаган.\nОлим кишилардан фатво сўраш ниятида гапиришнинг ҳам зарари йўқ. (Яъни "Фалончи менга шундай муомала қилди, мен нима қилишим керак?” каби саволларни бериш мумкин).\nБлогер мулоҳазаси: Яхшилик нима? Ким яхши?


Жамиятда ким кўпроқ ишлайди: эркакми ё аёл?\nЖамиятда ким кўпроқ ишлайди: эркакми ё...\n14.12.2018 17:16 0 236\nКурсдошим Нигоранинг анчадан буён иш қидириб юрганидан хабардор эдим. Ҳол-аҳвол сўраш ниятида қўнғироқ қилдим. Салом-аликдан сўнг, ишга жойлашган, жойлашмаганини сўрадим.\n– Йўқ! Ҳалиям ўзимга мос иш топа олмадим, – дея гапира бошлади у. – 5-6 та ташкилотга бордим. Улар «Бизда ўрин бор, фақат эркак кишиларни ишга оламиз», деб қайтариб юборишди. Икки ой олдин ўрганиш учун ҳужжатимни олиб қолган банкдан бугун қўнғироқ қилишди. «Опа, хафа бўлманг! Раҳбаримиз эркак ходимни ишга олишни маъқул» дея гўшакни қўйди. Баъзи бир иш берувчи ташкилот раҳбарлари фарзандларимнинг сонини, уларга қарайдиган одам борлигини сўрашади. Буям майли, уялмасдан «Кейинги фарзандни қачонга режалаштиргансиз? Бирдан туғруқ таътилига чиқиб кетмайсизми?» қабилида саволлар ҳам беришмоқда. Дугонажон, 6 йил контракт тўлаб, ўқиганимдан афсусланиб кетдим. Наҳот, ҳозир жамиятимизда аёл кадрларни ишга олиш қийинлашиб бормоқда?!\nЎйлаб кўрсам, ишга кирмоқчи бўлган олий маълумотларни аёлларнинг аксарияти бундай ҳолатга умрида бир марта бўлса ҳам дуч келган. Хўш, раҳбарлар аёлларни ишга олишдан нега бунчалик чўчишади? Эркаклар бажарган ишни аёллар эплолмайдими? Ёки аёллар ишга кеч келиб, эрта кетиб, топшириқни тўлиқ бажаролмайдими? Умуман, жамиятда қайси жинс вакили уддабуронроқ?\nАслида, биз аёллар ҳаммасига улгуриш учун ҳали тонг отмасдан туриб ҳаракатни бошлаймиз. Нонуштадан сўнг, аввал кичкинамизни боғчага, катталарини мактабга кузатиб, энг охирида эримизни ишга жўнатамиз. Ишга турмуш ўртоғимизнинг машинасида етволсак ҳам бўлади. Лекин улар биз эшик-туйникни ёпиб пастга тушганимизча, ишига кеч қолиши мумкин. «Майли, эркак киши бошлиғидан гап эшитса уят бўлади» деймизда жамоат транспортида севимли ишхонамиз томон йўл оламиз. Куни билан ишхонанинг югур-югурларини бажарамиз, раҳбардан гап эшитамиз. Тушлик баҳонасида 3-4 та ҳамкасб хотинлар билан бозорга тушиб чиқишга ҳам улгурамиз. Эркакларимиз эса ишхонасидан чиқолмай ўтиришади. Ахир улар эркак! Бозорма-бозор тўрхалта кўтариб юрса уят бўлади. Тушликдан кейин, кайфиятини сўраш учун қўнғироқ қилиб, баҳонада кечки овқатга нима егиси келаётганини билиб оламиз. (Одатда оиламиз устунлари кўпроқ хамирли таомни хуш кўришадилар) «Манти қилақол», дейди султонимиз. «Бажарамиз!» деб, гўшакни қўямиз. Ишдан қайтганча йўл-йўлакай кичкинамизни боғчадан оламиз. Боғчамиз уйимиздан узоқ бўлса нима қипти, зарилми таксига пул тўлаб, пиёда юриш фойдали. Орада кичкинамиз хархаша қилиб қолади. Таксидан иқтисод қилган пулимизни барибир дўконга сарфлаймиз. Каттасининг дарсини эса овқат билан тенгма-тенг бажариб кетаверамиз. Ҳамма нарсани тайёр қилиб, султонимизни ишдан қайтишларини кутамиз. Ишдан ҳориб-чарчаб келган эркакларимиз диванга чўзилиб, телефонини қўлларига олишади. Тамом! Бундай пайтда дадамизни безовта қилмаймиз. Улар фақат телефонда янгиликлар ўқирканлар. «Жимм! Даданг чарчаб келганлар, овозинг чиқмасин, дам олсинлар» дея болаларимизни тинчлантирамиз.\nАйтишларича, эркакларимизнинг ишлаш системаси умуман бошқа эмиш. Эркак ходимлари жуда қаттиқ ишлашар экан. Шунинг учун ҳам, баъзан уйда йиғилиб қолган ахлатни икки «дўм» наридаги чиқиндихонага ташлаб келишига ҳам мадори етмай қолади. Энди тушундим: нега ташкилотларнинг аксариятига эркак ходимлар кераклигини.\nДарвоқе, яқинда бир қизиқ маълумотга кўзим тушди: Хитойнинг энг бадавлат кишиси ҳисобланувчи «Alibaba Group» асосчиси Жек Ма жаноблари тадбиркорликдаги муваффақияти сирларининг бири аёлларга ишни ишониб топширганликда деб биларкан. Аёллар бошқалар ҳақида кўпроқ қайғурадилар, эркаклар эса ўзларини ўйлайдилар. Қанча имкон бўлса, шунча аёлларни ишга олиш бу «Alibaba»нинг сири», дейди Жек Ма.\nХуллас, хулоса чиқариш ўзингиздан...\nЖамият 04/11, 16:46


АҚШ уч аёлга Нобел тинчлик мукофоти берилганини олқишлади\n28 январ 2021, Тошкент вақти: 00:27\nАҚШ президенти Барак Обама Нобел тинчлик мукофоти соҳибалари бўлган уч аёлни ғалабага элтувчи маънавий руҳ ва эркинликнинг ёрқин тимсоли сифатида таърифлади.\nОбамага кўра, аёлларнинг жамоатчилик ва сиёсий соҳадаги ютуқларини ҳурмат қилган мамлакатлар бошқаларга нисбатан кўпроқ муваффақиятларга эришиши мумкин.\n2011 йилги Нобел тинчлик мукофоти уч нафар аёлга - Либерия президенти Эллен Жонсон Сирлиф, унинг ватандоши Лейма Гбовии ҳамда аёллар ҳуқуқлари ҳимоячиси ва демократия фаоли яманлик Таваккул Карманга берилди.\nОсло шаҳрида Норвегия Нобел қўмитаси улар “аёллар хавфсизлиги учун тинч йўллар орқали курашгани ва тинчлик ўрнатишда аёлларнинг тўлиқ иштирок этиш ҳуқуқини ҳимоя қилганлиги учун” нуфузли халқаро мукофотга сазовор бўлгани билдирди.\nЛибериялик сиёсий фаол Лейма Гбови 2002 йилда аёлларнинг тинчлик учун ҳаракатини тузган.\nЖонсон Сирлиф ушба ҳаракат аъзоларининг қўллаб-қувватлаши билан 2006 йилда Африканинг демократик йўл орқали сайланган биринчи аёл президенти бўлди.\nТаваккул Карман 2005 йилда сўз эркинлиги ва демократик ҳуқуқлар ҳимояси билан шуғулланувчи “Занжирсиз аёл журналистлар” номли гуруҳ тузган.\nБу гуруҳ 2007 йилдан 2010 йилга қадар Яман пойтахти Санаанинг Озодлик майдонида доимий равишда намойишлар уюштириб келган.


ОСТОНА – Қўшма Штатлар Қозоғистоннинг асосий инвесторларидан бири бўлиб, мамлакатга 40 миллиард доллардан (14 триллион тенге) ортиқ инвестиция киритган. Бу ҳақда Қозоғистон бош вазирининг биринчи ўринбосари Асқар Мамин пайшанба, 25 октябрь куни Остонада бўлиб ўтган Қозоғистон-Америка бизнес-форумида маълум қилди, деб хабар беради Казинформ.\n«Президент Нурсултон Назарбоевнинг шу йил январ ойида АҚШга муваффақиятли ташрифи ўзаро ҳамкорлик алоқаларининг кенгайишида янги саҳифа очди», деди Мамин.\n«Натижада турли соҳалар, жумладан, саноат, молия, авиация, компютерлаштириш ва бошқа кўплаб соҳаларда умумий қиймати 7 млрд. долларлик шартномалар имзоладик, энг муҳими, янги дўстлар ва шериклар топдик», деди у.\n«Ишонамизки, алоқаларнинг кенгайиши ўзаро ҳамкорликнинг шериклик, ошкоралик ва ишонч руҳида ривожланишига олиб келади», деди Мамин.\nФорумда АҚШ савдо вазири Wilbur Ross, Қозоғистонда илк марта рўйхатдан ўтган АҚШ савдо миссияси аъзолари ва 20 дан ортиқ Америка компаниялари иштирок этди.


«Аёлимни рози қилиш учун барчасини қилдим, аммо...» — хиёнат гирдобида қолган эркак ҳикояси\nЖамият 21:39 / 23.11.2020 91125\nҲаётда ҳар ким ўзи учун тўғри деб билган йўлдан юради. Аллоҳ томонидан берилган синовлардан қандай ўтиш инсоннинг ўз танловига боғлиқ. Умр аталмиш узоқ сафарда инсон ёруғ ва зулматли кунларни бошдан кечиради. Кимлардир оғир дамда сабр ила яшаса, баъзилар борига қаноат қилишни унутиб қўйишади. “Ҳаётий ҳикоялар” рукнининг навбатдаги қаҳрамони Навоий вилоятидан.\n“20 ёшга кирмасимдан уйлантириб қўйишди”\nНавоий вилоятиданман. Ёшим 36да. Кўп йиллардан бери механик бўлиб фаолият юритаман. Топиш-тутишим яхши. Тақдир тақозоси билан икки марта оила қурдим. Биринчи уйланганимда эндигина 19 ёшга киргандим. Техникумни энди тугатиб, ишга жойлашган вақтларим эди. Онам уйлантириш пайига тушиб қолди. Хоҳиш-истакларимни ҳисобга олмай бизга қариндош бўлган қизга уйланасан, деб туриб олди. Шу тариқа оила қурдим. Кунлар бир текисда ўтаверди.\nБу орада аёлим ўзини ғалати тута бошлади. Бир йигит билан телефонда гаплашадиган бўлди. Олдин яширинча, кейин очиқчасига телефон қилиб, мен гўшакни кўтарсам аёлимни сўрарди. Бу гапни ота-онамга айтганимда, онам тинчлигимиз учун кўз юмишимизни айтди. Табиийки, жаҳлим чиқди. Ҳар қандай эркак бунга чидаб туролмайди. Шундай бўлсаям, кўнглини олишга ҳаракат қилдим. Бўлмайдигани бўлмас экан: нимадандир жанжал чиқариб, уйига кетиб қолди. Тўққиз ой бирга яшадик. Қариндошлар яраштиришга ҳаракат қилишди. Аммо кўзидан хоҳламаётгани билиниб турарди.\n“Қизим ва мен бир-биримизни танимаймиз”\nБиринчи аёлимдан қизим бор. Яқинда 16 ёшга киради. У бувисиникида яшайди. Биз бир-биримизни танимаймиз. Чунки бунга ҳар хил сабаблар бор. Ўша пайтлари 20 яшар йигит эдим. Оталик масъулиятини унчалик ҳис қилмасдим.\nБиринчи турмушимиз омадсиз бўлишида унинг ҳам, менинг ҳам айбимиз йўқ. Ажрашишимга сабабчи бўлган йигит кейинчалик маълум бўлишича, уйимгача келган экан. Фарзанд меники эканлигига шубҳа қилдим. Тўғри, болада айб йўқ, бироқ эркаклик ғуруримдан ўтолмай қизимни бағримга босолмадим. Фарзанд меники ёки бошқасиники эканлигини аёлимдан сўролмасдим. Оғир гапни кўтаролмасдим. Шу пайтгача қизимнинг алиментини тўлаб келяпман. Лекин оталик меҳрини беролмадим.\nЛекин баъзи вақтларда ўқийдиган мактабига бориб, узоқдан кўриб келганман. Бўлган ишларда иккаламиз ҳам алданганмиз, деб ўйлайман. Яхши кўрган йигитига жуда ишонган эди, мен эса унга. Ҳозир аёлим умуман бошқа инсонга турмушга чиқиб, болалари билан бошқа шаҳарда яшашяпти.\n“Иккинчи турмушим бир текисда кетаётган эди, агар...”\nБиринчи турмушимдан ажрашгач, салкам тўрт йил фақат ишладим. Қайта оила қуриш ҳақида ўйламасдим. Ичиш, чекишга ружу қўйдим. Иш вақтида ҳам ичкиликни қўймасдим. Кейин ишдан бўшатишди, олти ой ишсиз қолиб кетдим. Ишга тиклангач, ўзгардим ва яна аввалги ҳолатимга қайтдим. 2007 йил октябрда бувим бир қиз билан учраштирди. Гаплашдим. Бамаъни қиз экан. Розилигимни айтдим. Тўй ўтди. Бир неча йилдан кейин ўғилли бўлдик. Онам бир куни аёлимни ишга жойлаштириб қўйишини айтди. Онамнинг гапини маъқулламадим. Ўзим рўзғорни эплардим. Аёлим фарзанд тарбияси, уй ишларини эпласа бўлди эди.\nЙўқ, дейишимга қарамасдан онам аёлимни ободонлаштириш бошқармасига ишга киргизиб қўйди. Ишлай бошлади, кейин иккинчи ўғлимизга ҳомиладор бўлди. Туғруқ таътилидан сўнг ишини давом эттирди. Ишлай бошлаганидан сўнг феъли ўзгара бошлади. Авваллари жанжаллашмасдик. Турли арзимас сабаблар билан тез-тез тортишадиган бўлдик. Ундан ташқари, ўзининг телефонидан ташқари яна мендан яшириб бошқасини ишлата бошлади.\nМени билмайди, деб ўйлади. Лекин телефони қўнғироқларни автоматик ёзиб оларди. У буларни билмасди. Холаваччаси билан мен билмайдиган телефон ҳақида гаплашганини эшитиб қолдим. Овозни ўзига эшиттирганимдан кейин тан олди. Яхшилаб ўзи билан гаплашдим, ўртада фарзандлар борлигини тушунтирдим. Лекин у бундан хулоса чиқармади.\n“Аёлим устимдан порталга ёзди. Шундан кейин ҳақиқий ҳангома бошланди”\n2017 йилнинг бошлари эди. Аёлим устимдан шикоят қилиб, алоҳида уй беришларини сўраб, порталга мурожаат жўнатган экан. Бундан умуман хабарим йўқ эди. Бир куни ишдан келсам, аёлим, онам ўзларида йўқ хурсанд бўлиб ўтиришган экан. Ҳайрон бўлиб сўрасам, аёлим порталга мурожаат қилганини ва кредитга икки хонали уй берилишини айтди. Нимага устимдан шикоят қилиб ариза ёздинг, деб сўрасам, майли, қўяверинг, баҳонада арзон уй-жойли бўламиз, деб жавоб берди. Кўнглим жуда ғаш бўлди негадир.\n“Бирон нохушлик бўлишини сезгандим”\nУйли бўлганимиздан кейин аёлимнинг ғалати қилиқлари кўпая бошлади. Эрталабдан кечгача ишда бўлардим. Шундан фойдаланиб, янги уйга кетиб қоладиган одат чиқарди. Онам вафот этганидан сўнг отам ўзи қолиб кетди. Инсульт касаллиги бўлгани учун кимдир унга қараши керак эди. У эса отамга қарамасдан кетиб қоларди. Кўнглимга шубҳа оралай бошлади.\nИшхонадан дам олишга йўлланма беришганди. Шу сабабли уйда эмасдим. Бир куни аёлим уйга ўғри тушганини, тез етиб келишим кераклигини айтиб қўнғироқ қилди. Дарров етиб бориб, камераларни текширдим. Лекин ҳамма жойга ҳам камера ўрнатилмаган экан. Кейин дадам айтди: “Ўғлим, уйга ҳеч қанақа ўғри тушмади, мен боргандим. Хотинингни ортидан пойлаб боргандим. Ўғлим, хотинингни юриши бошқача. Йиғиштириб ол”, деб айтди.\nХотинимдан нима учун у ерга борганини сўрасам, алимент учун керакли ҳужжатларни олишга борганини айтиб ўзини оқлади.\n“Ажрашмасдан алимент тўлай бошладим”\nАёлим билан ажрашмасдан туриб, болаларимга алимент тўлай бошладим. Хотиним алимент ундириш учун ариза ёзиб берганди. Ажрим бўлмаса ҳам алимент тўладим. Шунақасиям бўларкан. Хотиним пул жинниси эди. Ойлигимни олиб келиб берсам ҳам пул сўраб ҳоли жонимга қўймасди. Шунинг учун болаларга алимент тўлардим ва пулнинг ҳаммасини аёлим ишлатарди. Пулни нақд кўринишда олиши учун идорага бориб ҳужжатларини тўғрилаш керак эди. Керакли ҳужжатлардан бири икки хонали уйда қолиб кетган экан. У шуни олиш учун борган ва ўғри тушгани ҳақида менга хабар қилганди.\n“Вазият ўнгланмади, баттарлашиб бораверди”\nМен ишга кетишим билан аёлим нариги уйга кетиб қоларди. Болалар, дадам ош-овқатсиз қолиб кетишарди. Нега кетиб қоласан, деб сўрасам, менга шу жой қулай. Ҳовли уйда яшамайман, деб туриб олди. Кейин дадам ҳам оиламиз бузилмаслиги учун бирга яшанглар, деди. Дадамни касал ҳолида катта ҳовлида ташлаб кетолмасдим. Унинг айтгани бўлмагани учун уйда доим жанжал кўтарарди. Бир неча марта ўша уйга кетиб қолди, барчасига кўз юмиб қайтариб олиб келдим. Фойдаси бўлмади. Битта ўғлимни олиб кетиб қолди.\n“Ўртада болаларим қийналяпти”\nИккаламиз жанжаллашиб ўртада фарзандларни сарсон қилдик. Бегуноҳ фарзандларимиз қийналишяпти. Муносабатларимиз совуқлашгани уларга қаттиқ таъсир қила бошлади. Ўғлим менга ишда бўлган пайтимда уйда нима бўлганини айтиб берарди. Хотиним “IMO”да бегона эркаклар билан гаплашаркан. Бола тилидан бу гапларни эшитиш оғир. Аёлим мен билан жанжаллашиб, кичик ўғлимни олиб “дом”даги уйга кетиб қолди.\n“Ажрашиш жуда қийин жараён. Бундан фақат болаларим азоб чекяпти”\nАёлимнинг ҳар қандай қилиқларига чидаб келдим, лекин хиёнатига эмас. Ажрашиш учун ариза бердим. Биринчи суд яқинда бўлиб ўтди. Кейинги судгача ярашиб олиш учун 5 ой муҳлат берилди. Болалар тарбиясига хотиним жуда салбий таъсир қиляпти. Хулқи ҳеч қайси қолипга сиғмайди. Болаларимни унга топширишни истамайман. Ажраштиришни сўраб президент порталигача мурожаат қилдим. Милицияга арз қилиб борсам, улар устимдан кулишди. Мени ҳеч ким эшитмаяпти. Бошимга тушганидан кейин билдимки, бизда ажрашиш жараёни жуда қийинлаштириб юборилган. Барча ажрим ҳолатларига бир хил усул қўлланмаслиги керак. Менинг ҳолатимда ажрашишдан бошқа йўл йўқ. Ярашишга умуман сабаб йўқ. Ажрим жараёни узайиб кетавергани сари ўртада болаларим қийналяпти.\n23:52 / 28.02.2021 2152\n23:33 / 28.02.2021 4891


Ўзбек ҳукумати бу йил пахтани болаларсиз термоқчи\nҲуқуқ фаоллари 2011 йилги пахта мавсумида фарғоналик ўқувчиларнинг дарс пайти пахта тераётганини суратга олган эди.\nЎзбекистон Вазирлар Маҳкамаси жорий йилда мактаб ўқувчиларини пахта теримига жалб қилмаслик борасида қарор қабул қилди.\nЎзбекистон болалар меҳнати бўйича огоҳлантирилди\nХалқаро Меҳнат ташкилоти Экспертлар қўмитаси март ойи бошида эълон қилган сўнгги ҳисоботида Ўзбекистондаги болалар меҳнати вазиятини таҳлил қилди.\nУшбу ҳисоботда Ўзбекистонда 11-17 ёшдаги болалар маҳаллий хокимликлар томонидан пахта теримига жалб қилиниши қайд қилиниб, Ўзбекистон ҳукуматининг бу ишидан жиддий хавотир билдирилади.\nХалқаро Меҳнат ташкилоти расмий Тошкентни мажбурий болалар меҳнатини бартараф этиш учун зудлик билан зарурий тадбирларни амалга оширишга чақиради.\nҲукумат: пахтани болаларсиз терамиз!\nЎзбекистон Вазирлар Маҳкамасининг жорий йил 26 мартдаги 82-сонли қарорини Халқаро Меҳнат ташкилотининг ушбу танқидий ҳисоботига жавоб ўлароқ қабул қилиш мумкин.\nУшбу қарорда мактаб ўқувчиларини мажбурий пахта йиғим-теримига жалб қилмаслик алоҳида қайд этилади.\nUzdaily.uz сайти маълумотига кўра, Вазирлар Маҳкамасининг ушбу қарори расмий Тошкент томонидан ратификация қилинган “Мажбурий меҳнат” ва “Болалар меҳнатининг энг ёмон шаклларини тақиқлаш ва уларга барҳам бериш бўйича тезкор чора- тадбирлар” тўғрисидаги конвенциялардан келиб чиқиб қабул қилинган.\nУшбу икки халқаро конвенциянинг Ўзбекистондаги ижросига бағишлаб қабул қилинган ҳукумат қарорида пахта йиғим-теримида мактаб ўқувчиларининг мажбурий меҳнатидан фойдаланишга йўл қўйилмаслик қатъий таъкидланади.\nУшбу ҳужжатда жорий йилнинг август - октябр ойларида умумтаълим мактаблари ўқувчиларининг мажбурий пахта йиғим-теримига олиб чиқилишига йўл қўймаслик учун мамлкатнинг барча ҳудудларида мониторинг олиб борилиши айтилади. Мониторинг натижалари бўйича Ўзбекистон ҳукуматига таҳлилий маълумотнома тақдим қилинади.\nҲукуматнинг ушбу қарорини ўрганган Тошкентдаги Эксперт ишчи гуруҳи раҳбари Суҳроб Исмоиловга кўра, пахта давридаги ҳукуматнинг мониторингги Жаҳон Банки томонидан молиялаштирилади.\n- Ҳукумат мўлжаллаëтган мониторинг вазифаси Ўзбекистондаги Жаҳон банки ваколатхонаси тарафидан молиялаштирилаяпти. Биз бу ташкилот вакиллари билан учрашиб, лойиҳа ҳақида маълумот олишга ҳаракат қилгандик, лекин бизга жуда минимум маълумот берилди. Ким тарафидан мониторинг ўтказилади, қанақа критерийларга асосан бўлади, булар умуман номаълум. Шунинг учун бу мониторингнинг натижаси ижобий бўлади ва ҳаққоний бўлади, ҳаëтга мос бўлади дейиш ўта мушкул, дейди суҳроб Исмоилов.\nЎзбекистон Халқ таълими вазирлигининг Мактаблар бошқармасидаги маъсуллардан бирининг Озодлик билан микрофонсиз суҳбатда айтишича, ҳукуматниннг ушбу қарорида ўқувчиларнинг дарс машғулотларида қатнашиш давомати қаътий назорат остида бўлиб, ўқувчининг дарсда қатнашмаган ҳар бир ҳолати бўйича махсус текширув ўтказиш ҳам белгиланган.\nМаълум сабабларга кўра, исми-шарифини ошкор қилмаётганимиз ушбу манбага кўра, пахта мавсуми пайтида ўқувчиларнинг дарсларга тўлиқ қатнашиши бўйича маъсулият мактаб директорлари зиммасига юклатилади ва ушбу мажбуриятни бажармаган директорларга нисбатан жавобгарлик кўзда тутилади.\nЭндиликда ўқувчиларнинг пахта теримига жалб қилиниши олдини олиш мақсадида Ўзбекистон “Меҳнат кодекси”, “Аҳоли бандлиги тўғрисида” ва “Меҳнатни муҳофаза қилиш тўғрисида”ги қонунларига маълум ўзгартириш ва тузатишлар киритиш ҳам кўзда тутилган.\nЎзбекистон ҳукуматининг болалар меҳнатини тақиқлаш тўғрисидаги қарори бир тарафдан Халқаро Меҳнат ташкилоти ҳисоботига жавоб бўлса, иккинчи томондан жорий йил 30 апрелдан- 4 майгача Женевада бўладиган БМТ инсон ҳуқуқлари бўйича Олий комиссарлигининг 63-сессиясига тайёргарлик сифатида кўрилмоқда.\nҲуқуқ фаоллари: пахта болаларсиз терилмайди!\nЎзбекистон ҳукумати ўтган йили ҳам пахтани болалар кучисиз йиғиштириб олинишини ваъда қилган эди.\nБироқ маҳаллий ҳуқуқ фаоллари кузатувлари бўйича, мамлакатнинг деярли барча ҳудудларида ўтган мавсумда ўқувчилар пахта теримига яна ялпи жалб қилинди.\nЎзбекистонда ўқувчилар кучидан пахта даврида фойдланилиши бўйича бир қанча мониторинглар ўтказган Тошкентдаги Эксперт ишчи гуруҳи раҳбари Суҳроб Исмоилов жорий йилда ҳам ўзбек пахтасини болаларсиз йиғиб олинишига ишонмаслигини айтади.\n- Кузатишларимизча ҳозирчалик ҳукуматнинг бу режаларини амалда тадбиқ қилиш имконияти мавжуд эмас. Бу йилги пахта мавсумида ҳам мактаб ўқувчиларини ўтган йилгилардай ëппасига пахтага мажбуран жалб қилинишини кутсак бўлади. 2009-2010 йилдан бери ҳукуматда қабул қилинган болалар меҳнатига қарши кураш давлат дастурига қарамасдан, Маъмурий ва Жиноят кодексларига бу борада киритилган ўзгартиришларга ва жазоларнинг қаттиқлаштирилишига, кучайтирилишига қарамасдан ҳали ҳам болаларни мажбурий сифатда пахта йиғим-теримига жалб қилиш кузатиб келинаяпти. Бу йилги мавсумда ҳам шу такрорланади деб ўйлаяпмиз, дейди ҳуқуқ фаоли.\nЎзбекистон инсон ҳуқуқлари алянси маълумотига кўра, ўтган йили айрим вилоятларда бошланғич синф ўқувчилари, ҳатто 1-синф болаларини ҳам пахтага чиқарилган ҳолатлар кузатилган.\nЎтган йилги пахта қурбони бўлган чироқчилик 13 ёшли Баҳодир Пардаев ҳақида Озодлик бир туркум мақолалар эълон қилди.\nБаҳодир 24 сентябр куни пахта теримидан қайтаётиб, автоҳалокатга учраган эди.


Нилуфар Усмонова “Арслоним” номли янги альбом тақдимотини ўтказди » PopCorn.uz - Шоу Бизнес олами хақиқати\nНилуфар Усмонова “Арслоним” номли янги альбом тақдимотини ўтказди\nСана: 04.03.2017 1895 қайноқ\nКетма-кет янгиликларни тақдим этишда ҳамкасбларидан анча илгарилаб олган хонанда Нилуфар Усмонова “Арслоним” деб номланган янги албом тақдимотини ўтказди. Журналистлар ва мухлислари даврасида бўлиб ўтган мазкур кичик тадбир аъло кайфиятда бўлиб ўтди десак муболаға бўлмайди.\nТақдимот ОАВ вакилларининг қизиқарли саволлари билан старт олди. Аввалига хонанда янги альбоми билан барчани таништирди.\n-“Арслоним” номли бу альбомимиз 17 та қўшиқни ўз ичига олади. Унда бир нечта янги қўшиқлар билан бирга, мухлисларимизга манзур сўнгги тароналаримиз ҳам ўрин эгаллаган. Ўзбек тилидаги қўшиқларимиздан бошқа, рус, инглиз тилида ижро қўшиғим ҳам бор. Бу тақдимотни кичик даврада ўтказяпмиз. Катта тантана билан бўлиб ўтишини режалаштирган эдик. Бироқ, ҳозирги ҳолатимдан келиб чиққан ҳолда, кичикроқ қилиб одатдагидек ўтказишга қарор қилдик. Бироқ, кейинги альбомим ҳам тайёр. Уни албатта катта тантана билан тақдим қиламиз.” – дейди хонанда барчага берган маълумотига қўшимча қилиб.\nШунингдек, бир неча кун олдин оммага тақдим қилинган “Дадасини қизи” номли қўшиқ кейинги альбомга киритилганини ҳам алоҳида таъкидлаб ўтди.\nАльбомда “Арслоним”, “Энг гуллаган ёшлик чоғимда”, “Человек”, “Кел иккимиз”, “Hot Night”, “Кел”, “Алла”, “Қол”. “Баҳор”, Ваъдалар”, “Туғилсам”, “Ёнимда”, “Ҳасрат”, “Қиз бола”, Келақол жоним”, “Чин севаман” номли қўшиқлар ўрин эгаллаган. Мазкур альбомни сиз “Discovery” диск дўконларидан ҳарид қилишингиз мумкин бўлади.\nШунингдек, тақдимот давомида хонанда куни кеча суратга олинган янги видеоклипини ҳақида ҳам тўхталиб ўтди. “Дадасини қизи” номли композиция учун яратилаётган видеоклипни тасвирга тушириш жараёни ва тўлиқ маълумотни кейинги янгиликларимизда тақдим қиламиз.


сентябр 09, 2018 12:48\nПия Мустамаки исмли бир хорижлик сайёҳ Эронга сафар қилиб, бу ерда икки ҳафта ӯтказди. У бу сафарида худди бир эронликдек яшамоқчи бӯлди. У метро ва автобусларга миниб, жамиятда юрди ва ижтимоий муносабатларни бутун вужуди билан ҳис этди. Пия Теҳронда автобусга миниб, Шероз, Кошон, Исфаҳон ва Язд шаҳарларига сафар қилди ва сафардаги таассуротларидан шундай ёзди: Биринчи кӯзга ташланадиган нарса, бу эронликларнинг яшаш тарзларидир.\nсентябр 02, 2018 09:14\nЭронга сафар қилган саёҳатчиларнинг ёзишлари ва хотираларидан шундай хулосага келиш мумкинким, Эронга сафар қилиш жисмоний бир жойдан бошқа жойга саёҳат қилиш бўлсада, аммо сафар қилишнинг маданияти ҳисобланади. Улар туризм ва саёҳатнинг гўзал жилваларини кўришадиким, уларнинг тасаввурларидан биткул фарқ қилади.\nавгуст 30, 2018 13:14\nЭроннинг Табриз шаҳри ӯзининг бой ӯтмиши билан турли давраларни бошдан келчирган. Табриз шаҳри ӯз тарихида 7 маротаба турли давлатлар пойтахти бӯлганининг ӯзи катта аҳамиятга эга. Агарчи ӯтмишда бе ерда қаттиқ ер қимирлашлари бӯлиб ӯтган ва бк шаҳарни ер билан текислаб ташаган бӯлса ҳам, янада бу шаҳар арзигули тарихий асарларни сақлаган. Табриз шаҳрининг тарихий ёдгорликлари сони мутахассислар фикрига кӯра 500 ададдан ортиқроқдир.\nавгуст 16, 2018 11:43\nТабриз мусиқаси озар тилда суҳбатлашадиган халқ мданиятининг бир қисми ҳисобланиб, ӯзига хос асолат ва чиройга эга. Машҳур озар тилидаги “ошиқлар” қӯшиғи маҳаллий халқнинг маданияти намунаси сифатидек танилган бӯлиб, Озарбойжон мусиқаси ошиқлар вужудида такомиллашиб, бугунга қадар давом этмоқда.\nавгуст 11, 2018 14:28\nҲомун кичик кӯли 5 минг 700 квадрат километр ҳудуди билан Эрондаги Хазар ва Урумия кичик кӯлидан кейин учинчи ӯринда туради. Ҳомун кичик кӯли жаҳон бӯйлаб катталиги билан еттинчи ӯринда туриб, Эроннинг шарқий қисми, чӯл минтақада, Сийстон ва Балучистон вилоятида жойлашган. Бу кичик кӯлнинг 3820 кваадрат километри Эрон давлшатига таааллуқли бӯлиб, бошқа қисми Афғонистонга тааллуқлилидир.\nТабриз - ислом оламининг ёрқин юлдузи\nавгуст 06, 2018 13:41\n2018 йилда Табриз шаҳри Ислом оламининг сайёҳлик намунаси сифатида танланди. Табриз ўзини Эроннинг энг замонавий, гўзал, жозибадор ва энг тараққий этган шаҳри эканлигини намоён этишга муваффақ бўлди. Табриз Эрон шимолий ғарбидаги катта шаҳар бўлиб, шарқий Озарбайжон вилоятининг маркази ҳисобланади. Табриз, шимол, жануб ва шарқ томондан тоғликлар билан ўралган бўлса, ғарб томондан эса, Табриз текислик дашт ва Ожий чой дарёсининг шўрлик ерлари билан чегараланган.\nиюл 30, 2018 10:21\nЭрон қӯриқхоналаридан Аржан ва Паришон қӯриқхоналари бӯлиб, улар ҳам қуруқлик ва ҳам сувда сақланадиган турларни ӯз ичига қамраб олиб, турларга бой минтақа ҳисобланади.


Юртимизда Олимпия ва спорт ҳафталиги бошланди / Olamsport.com\nЖорий ҳафта юртимизда “Олимпия куни” кенг нишонланади.\n6 июль санасига белгиланган мазкур тадбирга тайёргарлик аллақачон бошланиб кетди. Республикамизнинг турли ҳудудларида ушбу кунга бағишланган оммавий спорт тадбирлари бошлаб юборилди. Бугун Бухородаги жаҳонга машҳур Арк қўрғонида “Олимпия куни”га бағишланган оммавий соғломлаштириш тадбири ўтказилди.\nАлфия Ибрагимовани табриклаймиз! 0\nХОҚ Ўзбекистонда нишонланган “Олимпия куни”га юқори баҳо берди 0


Мен қаршиман, “погонли одам” ҳам инсон-ку – Ортиқова “ГАИ”ларни тасвирга олиш ҳақида | Qalampir.uz\nМен қаршиман, “погонли одам” ҳам инсон-ку – Ортиқова “ГАИ”ларни тасвирга олиш ҳақида\nИнтервью\t31 Март 15:21 17902\nЎзбекистонда Йўл-патруль хизмати ходимлари хизмат вазифасини яхши ёки ёмон бажаришидан қатъи назар уларни тасвирга олишни тақиқлаш тўғри бўлади. Бугун, 31 март куни Ахборот ва оммавий коммуникация агентлигида бўлиб ўтган матбуот анжуманида Бош прокурор ўринбосари Светлана Ортиқова ЙПХ инспекторларини уларнинг рухсатисиз тасвирга олишни тақиқловчи қарор лойиҳаси юзасидан билдирган муносабатида шундай фикр билдирди.\n“Конституцияда норма бор. Инсон шаъни, қадр-қиммати дахлсиз ва Конституция билан ҳимоя қилинади. ЙПХ ходими ҳам Ўзбекистон фуқароси, Конституция билан ҳимоя қилиниши керак. Бу менинг шахсий фикрим. Бу фикр. Қонун эмас. Қонуний тарзда ё у ёқлик ёки бу ёқлик бўлади. Ўртанча бўлмайди тўғрими? Ё рухсат берилади, ёки ман этилади. Ким мени адолатсизликда айблай олади? Ҳеч ким. Мен жуда адолатли аёлман. Ўзбекистон Республикаси фуқароси Конституция билан ҳимояланган. ЙПХ ходими ёки уй бекаси, журналист, блогер бўладими, агарда сиздан рухсат сўрамай "съёмка" қилса, шунақа чанг кўтарасиз-ки, Худо кўрсатмасин... Бу менинг фикрим”, дейди Ортиқова.\nУнинг сўзларига кўра, “ГАИ” ходимлари хизмат вазифасини яхши ёки ёмон бажариши бу иккинчи масала ҳисобланади.\n“Ҳар қандай давлат ўзининг мустақиллигини эълон қилганидан кейин, ўша доирада яшайдиган ҳуқуққа итоат қилувчи инсонларнинг ҳуқуқини ҳимоя қилиш мажбуриятини олади. Ўзбекистон ҳам бу қатордан қолгани йўқ. БМТнинг тенг ҳуқуқли аъзоси. “ГАИ” ходими хизмат вазифасини бажаради. Яхши бажарадими, ёмон бажарадими бу иккинчи масала”, дейди Светлана Ортиқова.\nШунингдек, у сўзи давомида бугунги кунда Ўзбекистон йўллари ижтимоий тармоқларда “қонли йўллар”, дея ном олаётгани шармандалик эканини урғулади.\n“Кўчада юриш қанчалик хавфли бўлиб кетяпти?! Қаердадир видеокамера ишлайди, ишламайди. Қаердадир “ДАН” ходими туради, турмайди. Лекин “права”га ўқимаган, “права”си йўқ одамлар ёки гиёҳванд моддаларни истеъмол қилганларни рулда кўряпмиз-ку. Ҳозир ҳаттоки, Ўзбекистон йўллари ижтимоий тармоқларда “қонли йўллар”, деган ном ҳам олди. Шарманда эмасми?”, дейди Ортиқова.\nБош прокурорнинг ўринбосари Светлана Ортиқова сўзида давом этар экан, Йўл-патруль хизмати ходимининг фаолиятидаги жараённи "съёмка" қилинишига қарши эканини таъкидлади.\n"Ўзбекистон Республикаси фуқароси, ҳам ҳуқуқшунос, ҳам прокурор, ҳам аёл сифатида менинг шахсий фикрим, “ГАИ” ходими кўчага чиқса, қонун доирасида ишлайдиганини айтайлик ҳозир, қонун талабини бажариши лозим бўлган ўша йўловчидан талаб қилса, менимча, видеога олиб ижтимоий тармоқларга ташлаш нотўғри. Давлат хизматида бўлган “погонли одам", ҳам инсон-ку . У ҳам Ўзбекистон Республикаси фуқароси-ку. Мисол учун мендан сўрамасангиз, мен фото олишга рухсат бермайман. Демак, биринчи галда Ўзбекистон Республикаси фуқаросини ҳимоя қилишимиз керак.\nИккинчидан, у давлат хизматидаги одам. Агарда “ГАИ” ходими нотўғри қандайдир хатти-ҳаракат қиладиган бўлса, сиз ҳуқуқий маданият, ўз ҳуқуқингизни биласиз, мажбуриятингизни эсдан чиқармайсиз. Афсуски, ҳозир ҳуқуқим бор экан деб, мажбуриятни эсдан чиқарадиганлар талайгина бўлиб қоляпти. Кўряпмиз-ку. Менинг фикримча, бу Ўзбекистон халқига хос ва мос хусусият эмас. Шунинг учун мен ҳам у томондан йўловчи тарзида, ҳам “погонли шахс” сифатида айтяпман. Мен “ГАИ” ходимини хизмат фаолиятидаги жараённи "съёмка қилишга қаршиман”, деб жавоб берди Бош прокурор ўринбосари.\nШу ўринда қайд этиш керакки, Ортиқова хоним ЙПХ ходимларининг хизмат маданияти ҳақида оғиз очган экан, аввало ижтимоий тармоқларда “ГАИ”лар билан боғлиқ тарқалаётган видеоларда айнан орган вакилларининг қонунни бузгани кўриниб қоляпти. Шунингдек, қонун доирасида иш кўраётган ЙПХ ходимлари ўзини видеога олиб тарқатган фуқарони судга бериб уни жавобгарликка торттириш мумкин. Чунки уларда эндиликда бодй камера бор ва барча бўлаётган жараён тасвирга олинади ва ҳайдовчи шахсини аниқлаш мумкин. Амалдаги қонунчилик ҳам бунга имкон беради.\nЯна бир жиҳат бор. Агарда Конституция Ортиқова айтганидек, фуқарони ҳимоя қилса, қўшимча қарорга зарурат не? Ёки Конституция ишламаяптими? Унинг ишлашига Прокуратура органлари ҳам бирдек масъул эмасми?\nЭслатиб ўтамиз, аввалроқ Ўзбекистонда Ички ишлар вазирлиги Йўл-патруль хизмати ходимларини фото ва видеотасвирга олишни тақиқлашмоқчи экани, шунингдек, норматив-ҳуқуқий ҳужжатлар лойиҳалари муҳокамаси порталида жойлаштирилган “Йўл-патруль хизмати ходимларининг йўл ҳаракати қатнашчилари билан ўзаро муносабатлари ҳамда махсус мосламалардан фойдаланиши тартиби тўғрисидаги низомга қўшимча киритиш тўғрисида”ги Вазирлар Маҳкамаси қарори лойиҳасида шундай ўзгартириш назарда тутилгани ҳақида хабар берган эдик.\nЙПХ ГАИ съёмка қилиш\n01 Июль 20:52 77358\n01 Июль 08:15 72518\n02 Июль 08:30 69468\n01 Июль 21:34 61775\n02 Июль 17:23 56982


Қирғизистонда давлат хизматчилари барча сарф-харажатлари ҳақида ҳисобот берадиган бўлди\n22:23 / 21.12.2015\nҚирғизистонда давлат ва муниципал хизматчиларни нафақат даромадлар ҳақида, балки барча сарф-харажатлар ҳақида ҳисобот беришга мажбурлаб қўймоқчилар. Қонунга киритиладиган тегишли тузатишлар парламентга кўриб чиқиш учун топширилди.\nАсослаш маълумотномасига кўра, декларацияда декларант ва унинг яқин қариндошлари томонидан амалга оширилган барча сарф-харажатлар, уларга ишлатилган маблағларнинг келиб чиқиш, жумладан хориждаги манбалари кўрсатилади. “Кўрсатилган чоралар коррупциянинг олдини олиш учун самарали инструментлардан бири бўлади”, деб таъкидланмоқда давлат кадрлари хизматида.\nУшбу ҳужжат Қирғизистон Республикасининг “Сиёсий, махсус давлат ва муниципал сиёсий лавозимларни эгаллаган шахсларнинг даромадлари, харажатлари, мажбуриятлари ва мол-мулкини декларация қилиш ҳақидаги” қонунни амалга ошириш мақсадида ишлаб чиқилган.


Тошкент шартидан қайтмаëтир\n29 ноябр 2021, Тошкент вақти: 09:58\nҲарбий таҳлилчилар¸ Тошкент қўйган шартлар инобатга олинса¸ Тезкор коллектив кучлардан Россия кўзлаëтган мақсадларнинг барбод бўлажагини айтмоқдалар.\nТошкент расмийсининг “Ўзбекистон ҳеч қачон ва ҳеч бир вазиятда Тезкор коллектив кучларга қўшилмайди”¸ дея қилган баëноти Москва-Тошкент совуқчилигининг давом этаëтганидан янги нишона бўлди.\nКоллектив Хавфсизлик Шартномаси Ташкилоти бош котиби Николай Бордюжа 3 сентябр куни Россия матбуотида қилган чиқишида, Ўзбекистон ва КХШТ га аъзо бошқа давлатларнинг тезкор кучларни қўллаш масаласига оид позицияларида муайян келишмовчиликлар сақланиб қолаётгани сабабидан расмий Тошкент мазкур келишувга қўшилмаётганини тан олди. Лекин, дея эслатди Бордюжа, “Ўзбекистон ҳукумати Тезкор коллектив кучларнинг фаолияти ва уларнинг қайси принципларга кўра тузилишини кўриб чиқиб, бу борадаги якуний қарорни қабул қилишини айтиб келмоқда”. Бу қарор эса ижобий ёки салбий бўлиши мумкин, дея қўшимча қилди КХШТ раҳбари.\nЎзбекистон ҳукуматидаги юқори лавозимли амалдорнинг душанба куни эълон қилинган баёнотига кўра, “Ўзбекистон ҳеч қачон ва ҳеч бир вазиятда Тезкор коллектив кучларга қўшилмайди ва Ўзбекистоннинг бу борадаги позицияси ўзгармайди”.\nСА-News га кўра, исми сир тутилишини истаган Тошкент мулозими Ўзбекистон ўз позицияси ҳақда Россия ҳукуматига кўп марта билдирганини ҳам эслатган.\nКоллектив хавфсизлик шартномаси ташкилоти матбуот хизмати раҳбари Виталий Струговец бу баёнотдан ҳайрон қолганини айтди.\n- Бу мутлақо ҳақиқатга мос эмас. Чунки Ўзбекистон Тезкор коллектив кучлар тўғрисидаги келишувни имзолаган. Яъни Ўзбекистон бундай кучларнинг тузилишига эҳтиёж борлигини эътироф этган. Ҳа, тўғри улар баъзи шартларни илгари сурган, лекин бундай кучларнинг тузилишига эҳтиёж борлигини ҳам тан олган. Ва Ўзбекистон ўзи имзолаган ҳужжатларга биноан, Тезкор коллектив кучлар сафига ўз ҳарбий қисмларини киритишга тайёрлигини изҳор қилган. Демак, бу баёнотни қилган одам ё вазиятни яхши билмайди, ё бундай баёнот уйдирмадир, дейди КХШТ расмийси.\nЎзбекистон ҳукумати мулозимининг Бордюжа баёнотларига жавобида, “Москва ўз истагини ҳақиқат деб, ўзини ўзи алдамаслиги ва айниқса, Тошкентга у ёки бу шаклда таъсир ўтказишга уринмаслиги, мақсадга мувофиқ бўлишини” алоҳида таъкидлаган.\nСтруговец КХШТ маъмуриятининг Тошкент раҳбариятига таъсир ўтказиш нияти йўқ, дейди Озодлик билан суҳбатда.\n- КХШТ Бош котиби Николай Бордюжанинг 3 сентябр кунги баёнотида Ўзбекистон билан ташкилотнинг бошқа аъзолари позицияларида муросага эриша олишимизга умид қилаётганимиз айтилди. Биз Ўзбекистон ўз позицияларини қайтадан кўриб чиқиши лозим, деб туриб олганимиз йўқ. У ерда фақатгина КХШТ га аъзо давлатлар мазкур масалада муросага эриша олишига умид қилаётганимиз айтилган. Яъники, бу баёнот ташкилотнинг бошқа аъзолари Ўзбекистон илгари сураётган талабларни қондириши ёки Ўзбекистоннинг ўзи илгари сураётган тўртта шарт хусусидаги позицияси ўзгаришига умид қилаётганимизни англатади, дейди Струговец.\nЭслатиб ўтамиз, КХШТ нинг 14 июн саммитида Ўзбекистон президенти Ислом Каримов Тезкор коллектив кучларни тузишга оид келишувни ўзининг “ўзгача фикрини” ифода этувчи тўртта талаби инобатга олиниши шарти билан имзолаган эди.\nБу шартларнинг биринчиси¸ келишув барча аъзо давлатлар томонидан ратификация қилинмагунича, уни вақтинчалик кучга киритмаслик; иккинчиси, тезкор кучларни ишга солиш қарори, кўпчилик овоз билан эмас, барча аъзо давлатлар розилиги билан қабул қилиниши; учинчиси, тезкор кучларнинг у ёки бу мамлакатга юборилиши миллий қонунларга зид бўлмаслиги; тўртинчиси, тезкор кучларнинг КХШТ ва МДҲ мамлакатлари ўртасидаги можароларда ишлатилмаслигидан иборат.\nРоссиядаги “Время новостей” газетасининг халқаро шарҳловчиси Аркадий Дубновга кўра, Тошкентнинг шартлари қабул қилинса¸ тезкор кучларни тузишдан маъни қолмайди ва шу сабабдан КХШТ га аъзо бошқа давлатлар, айниқса Россия уларни қабул қила олмайди. Лекин Тошкентнинг ҳам ўз талабларидан қайтишга мойиллик кўрсатмаётгани мазкур келишув истқболларини шубҳа остига қўяди, деб давом этади таҳлилчи.\n- Бу келишув кучга кирган¸ қабилидаги баландпарвоз гаплар, бир тийинга қиммат. Албатта, у кучга киргани йўқ. Маълумки, Ўзбекистондан ташқари унга Беларус ҳам қўшилмаган. КХШТ расмийларининг бу қабилдаги баёнотлари, уларнинг бу ташкилотнинг ҳуқуқий мавқеига бўлган муносбатлари ҳаминқадар эканини кўрсатади.\nЎзи Николай Бордюжанинг ҳақиқатдан йироқ баёнотлар қиладиган одати бор. Унинг охирги баёноти ҳам истакни ҳақиқат, деб кўрсатиш уринишларининг навбатдагиси бўлди. Афтидан¸ Тошкентда бу баёнотнинг Ўзбекистонга нисбатан қандайдир босим ўтказиш ниятида қилинганини илғаб олишган кўринади. Ва Ўзбекистон ҳукуматидаги аноним манбанинг жавоби Тошкентнинг ўз позициясидан қайтиш нияти йўқлигини кўрсатиб турибди, дейди Дубнов\nРоссиялик ҳарбий таҳлилчи Владимир Мухин КХШТ фаолияти йиллардан бери самарасиз бўлгани каби, унинг қошида яратилаётган тузилмадан наф чиқиши ҳам амримаҳол эканини Тошкент ҳукумати яхши тушуниб турибди, дейди.\n- Тошкентнинг позициясини тушуниш мумкин. Тезкор коллектив кучлар ўзи нима, улар ҳали тузилмаган. КХШТ нинг тарихини олиб қарасангиз, унинг Тожикистонда мақсадли ишга солингани ҳисобга олинмаганда, самарасиз бир ташкилот бўлганини кўриш мумкин. Ҳозир президент Каримов КХШТ дан ҳам, тезкор кучлардан ҳам бирор наф чиқмаслигини яхши тушуниб турибди. Ўзи Тезкор коллектив кучларнинг Россия ёки бошқа давлатларга нима наф келтириши ҳам мавҳум бўлиб турибди. КХШТ нинг лаёқатсиз ташкилотга айланиб қолганини Каримов, қолаверса НАТО ҳам яхши билади, дейди ҳарбий таҳлилчи Мухин.\nАйни пайтда, ўтган ой охирида Ўзбекистон Олий Мажлис Сенати Шанхай ҳамкорлик ташкилотининг аксилтеррорчилик фаолиятига оид келишувни ҳам, Ўзбекистон энди ташкилотнинг ҳарбий машқларида фақат кузатувчи сифатида иштирок этиши шарти билан ратификация қилди.\nТаҳлилчилар фикрича, Ўзбекистоннинг ҳам Тезкор коллектив кучлар, ҳам Шанхай ҳамкорлик ташкилотининг ҳарбий фаолиятига оид “ўзгача фикри”, Тошкентнинг Москвага “биздан умидингизни узаверинг” қабилидаги навбатдаги муждасидир.


Трамп Россия билан қурол назорати бўйича битим тузишни режалаштираётганини билдирди - zarnews.uz\nТрамп Россия билан қурол назорати бўйича битим тузишни режалаштираётганини билдирди\nАҚШ Президенти Дональд Трамп C-Span телеканали билан суҳбатда, қуролланишни назорат қилиш соҳасида Россия билан келишувга эришишга умид қилаётганини таъкидлади, деб ёзмоқда РИА Новости.\n“Фикримча, биз Россия билан, келишувга эришамиз, ушбу келишув асосида бизда қуролланишлар устидан назорат бўлади”, деган Трамп.\nОлдинроқ президентни миллий хавфсизлик бўйича маслаҳатчиси Джон Болтон, амал қилиш муддати 2021 йилда тугайдиган, стратегик қуролларни қисқартириш (СҚҚ-3) шартномасини узайтирилиши амри маҳол, чунки у камчиликлардан иборат, дея таъкидлаган.\nСҚҚ – 3, 2010 йилда имзоланган, Россия ва АҚШ ўртасидаги қуролланишни чеклайдиган ягона амал қилаётган битим бўлиб қолмоқда. Келишув 2021 йилнинг февралигача амал қилади. Ҳозирча Америка маъмурияти, расмий Вашингтон келишувни узайтириш нияти бор-йўқлиги ҳақида бирон фикр билдирмади. Ўз навбатида Россия бу масалани муҳокама қилишга тайёрлигини, бир неча маротаба таъкидлади.\nТрамп Россия, Хитой ва АҚШ ўртасидаги уч томонлама янги ядровий битим ишлаб чиқиш хоҳишини билдирди. Бироқ Пекинда, бу таклифни рад этишди.


ТУРКИЙ КЕНГАШ ВA ТУРКИСТОН ВИЛОЯТИ ҲОКИМЛИГИ ИККИ ТОМОНЛАМА ҲAМКОРЛИКНИ МУСТAҲКAМЛAШГА КЕЛИШИШДИ\nТуркистон туркий оламнинг маданий ва маънавий марказига айланмоқда. Бугунги кунда бу йўналишдаги ишлар янада кучайтирилди. Бу ҳақда Туркистон вилояти ҳокими Ўмирзақ Шўкеевнинг Туркий кенгаш бош котиби Бағдат Aмреев билан учрашувида маълум қилинди.\nБ. Aмреев Туркистонда рўй бераётган ўзгаришлар, амалга оширилаётган ишларга ижобий баҳо бериб, Туркий кенгаш доирасида қатор муҳим ташаббусларни амалга оширишга тайёрлигини маълум қилди.\n– 2021йил 31 март куни “Туркистон – туркий оламнинг маънавий пойтахти” мавзуида ўтган Туркий тилли давлатлар ҳамкорлик кенгашида “Туркистон декларацияси” қабул қилинди. Ҳозирда Туркий кенгашга аъзо давлатлар ўртасида тадбиркорликни қўллаб-қувватлаш юзасидан умумий сармоя жамғармасини яратиш борасида ишлар олиб борилмоқда, – деди Бош котиб.\nШунингдек, Туркистоннинг нафақат тарихий-маданий, балки иқтисодий аҳамиятини ошириш йўлида ҳам кенгаш доирасида ҳамкорлик қилишга тайёр эканликларини таъкидлади.\nЎмирзақ Шўкеев Туркистонда сармоя жамғармасининг расмий штаб-квартирасини очишни таклиф қилди. Шунингдек, Туркистонда эркин иқтисодий минтақа очиш, Туркистонда туркий давлатлар тадбиркорлари анжуманини ўтказиш учун логистика масалаларини ҳал этишдан манфаатдор эканини таъкидлади.\n– Бизга Туркистонни туркий оламнинг марказига айлантириш топширилган. Шу билан бирга, мен қардош давлатлар учун муштарак бўлган халқаро ташкилотлардан бирининг бош идораси Туркистонда бўлиши керак, деб ҳисоблайман. Туркий кенгаш билан биргаликда биз йирик лойиҳаларни амалга оширишга тайёрмиз, – деди вилоят ҳокими.\nЭслатиб ўтамиз, Туркий кенгашнинг олий органи – Давлат раҳбарларининг кенгаши, доимий фаолият юритувчи ижро органи – Истанбул шаҳрида жойлашган Котибият. Туркий тилли мамлакатлар ўртасидаги алоқалар ва ишончни мустаҳкамлаш, савдо, иқтисодиёт, транспорт, энергетика, туризм ва маданий-гуманитар соҳадаги ҳамкорликни ривожлантириш, минтақада тинчлик ва хавфсизликни таъминлаш борасидаги саъй-ҳаракатларни мувофиқлаштириш ташкилотнинг асосий мақсадлари ҳисобланади.\nБундан ташқари, ТТДҲК шафелигида Халқаро туркий маданият ташкилоти (ТУРКСОЙ), Туркий тилли давлатлар Парламент Ассамблеяси (ТуркПА) ва Туркий маданият ва мерос жамғармаси, Халқаро Туркий академия ва Ишбилармонлар кенгаши фаолият юритмоқда.\nИкки минг йиллик шонли тарихга эга Туркистон шаҳрига туркий оламнинг маънавий пойтахти мақоми берилиши бежиз эмас. Туркистон қадимдан Туркий оламнинг маданият, санъат, илм-фан, адабиёт, дин, савдо-сотиқ, ҳунармандчилик марказларидан бири саналади. Қозоғистон ана шундай қадимий маданият ўчоқларига бой мамлакат. Юртимизнинг қайси ҳудудига борманг, етти иқлимга донғи кетган Туркистони латифдек гўзал ва қадимий обидаларга бой шаҳарларни учратасиз.\n2021-10-28, 01:47 58


Ер юзидаги мусулмонлар сони ошмоқда\n02:49 / 29.07.2015\nВашинтондаги Pew тадқиқотлар маркази маълумотларига кўра, 2050 йилга бориб, Ер юзидаги мусулмонлар сони 2,76 млрд кишига етади. 2070 йилга бориб эса Ислом дунёдаги етакчи динга айланади. Марказ мутахассислари фикрича, ҳозирда туғилиш ва диний тенденциялар ривожи нуқтаи назаридан, Ислом дини ўсиш суръати энг юқори бўлган етакчи эътиқод саналади. Ўсиш кўрсаткичлари аҳолининг кўпайиши юқори бўлган минтақалар ҳиссасига тўғри келади.\nМасалан, мусулмонларнинг 40 фоизи Африканинг жанубий cаҳросида истиқомат қилади. Европада эса миграция улуши натижасида мусулмонлар умумий аҳолининг 10 фоизини ташкил этади. АҚШда Ислом динига эътиқод қилувчилар сони христиан динидан кейин иккини ўринни эгаллаб турибди. Бироқ Америкада насронийлар сони кундан кун қисқариб бормоқда, дейилади Pew тадқиқотлар маркази (Pew research center) ҳисоботида.\nMuxlis.uz / Муслим Мирзажонов тайёрлади


Тожикистон Ўзбекистон билан чегараларни очиш масаласини муҳокама қилишни бошлади - UzNews.uz\nУшбу масала бўйича якуний қарор эртага Тожикистон ва Ўзбекистон бош вазирларининг музокараларидан сўнг қабул қилинади.\nФото:Sputnik / Стас Этвеш\nТожикистон Ўзбекистон билан чегараларни очиш масаласини муҳокама қилишни бошлади.\nЎзбекистон делегацияси бугун эрталаб Душанбега етиб келди, дея хабар берди «Азия-Плюс» Тожикистон ҳукуматидаги манбага таяниб.\nҲукумат делегациясига эртага тожик-ўзбек бизнес форумида иштирок этадиган ўзбекистонлик ишбилармонларнинг катта гуруҳи ҳамроҳлик қилмоқда.\nБугун Тожикистоннинг тегишли вазирлик ва идоралари Ўзбекистон ҳукумати вакиллари билан учрашувлар ўтказади, улар давомида икки давлат ўртасида чегараларни очиш ва 16 март куни коронавирус пандемияси сабабли ёпилган Тошкент ва Душанбе ўртасида парвозларни тиклаш масалалари муҳокама қилинади.\nТомонлар бугун икки давлат ўртасидаги иқтисодиёт, молия, энергетика, маданият, таълим, транспорт, савдо, сайёҳлик, саноат, фан соҳаларидаги ҳамкорликни ривожлантириш ва такомиллаштириш масалаларини ҳам муҳокама қиладилар.\nЎзбекистон Бош вазири Aбдулла Aриповнинг ўзи эртага Душанбега келади ва коронавирус инфекцияси бошланганидан кейин Тожикистонга ташриф буюрган хорижий давлат ҳукуматининг биринчи раҳбари бўлади.\nAрипов ҳукуматлараро комиссия йиғилишида иштирок этишдан ташқари, тожик-ўзбек бизнес форумига ташриф буюради ҳамда Тожикистон президенти Имомали Раҳмон ва республика бош вазири Коҳир Расулзода билан учрашувлар ўтказади.\nЭслатиб ўтамиз, 1 октябрдан бошлаб Ўзбекистон барча чегараларни - барча мамлакатлардан ташриф буюрувчилар учун ҳаво, темир йўл ва автомобиль назорат пунктларини очади.\n"Яшил зона" давлатларидан келган фуқаролар учун Ўзбекистонга кириш чекловларсиз йўл қўйилади.


"Muhabbat va matonat" китоби, Jek London\nАсарларида инсоннинг табиат устидан ҳукмронликка интилишини қоралаган Жек Лондон ҳикояларида бир хил тоифадаги турфа феъл-атворли кишилар ҳаёти ва улар тийнатидаги эврилишларни акс эттиради. Улар эркка интиладилар, ўз бурч ва мажбуриятларини ҳар хил шароитларда синаб кўрадилар, ҳаёт машаққатларида тобланадилар. Адиб ўз ҳикояларида инсон энг оғир шароитларда ҳам ожиз эмаслигини исботлайди. Барчаси инсоннинг руҳияти, маънавий дунёси ҳамда иродасига боғлиқ.\nМазкур тўпламга Жек Лондон ижодининг турли босқичларида яратилган ҳикоялари ва эсселари жамланган бўлиб, улар, шубҳасиз, ўқувчи ботинида бурилиш ясайди.\nТўплам кенг китобхонлар аудиторияси ва адабиёт ихлосмандларига мўлжалланган.\nҲикоянавис Жек Лондон (Сўзбоши) .......................................3\nЛаҳм гўшт .................................................................................7\nОқсоқоллар иттифоқи ............................................................55\nЭртакнинг якуни ....................................................................91\nТун фарзанди ........................................................................119\nҒаройиб жумбоқ ...................................................................159\nБеназир аёл қисмати ............................................................177\nКўрган-кечирганларим (Эссе) ............................................206\nҲаётнинг ёзувчилик фалсафаси ҳақида (Эссе) .................214\nEynshteyn bilan iblisvachcha


«Ватанпарвар» газетасидан инновация: энди мақолаларни аудио шаклда тинглаш мумкин - Халқ сўзи\n10:12 24 Июль 2020 Жамият\nТелевидение, радио ва интернет матбуотга нисбатан кўпроқ имкониятларга эга. Зангори экраннинг ҳам сўз, ҳам тасвир, ҳам ҳаракат эвазига ўз аудиторияси бор, радиода бу имконият овоз билан чегараланган. Интернет эса мазкур имкониятларнинг барчасини ўзида мужассам эта олди. Матбуотни энди биласиз: афсуски, матн ва чекланган суратлардан бошқа ахборот бериш хусусияти йўқ.\nСўнгги пайтларда жуда кўп муҳокама қилинди: матбуот яшаб қоладими? Албатта, талаб ва таклифга мослашган, замонавий телекоммуникация имкониятларидан самарали фойдаланган матбуот оммавий ахборот воситаларининг бошқа турлари қаторида яшаб қолади.\nМудофаа вазирлигининг расмий нашри бўлмиш «Ватанпарвар» газетаси мана шу йўлда собитқадам бўляпти. Ахборотнинг мазмуни, шаклидан кўра унинг тақдим этилиш услуби бирламчилик касб этаётган бугунги кунда жамоа инновацион янгиликка қўл урди. саҳифалардан ўрин олган мақолаларни ўқиш учун сизда ҳафсала топилмаяптими? Ҳечқиси йўқ, биз сизга унинг аудио шаклини тақдим этамиз. Бунинг учун мақола ёнидаги QR-кодни интернет тармоғига уланган телефон орқали сканер қилсангиз бас. Мусиқий сайқал берилган аудио мақола сизга мутолаа завқидан кам бўлмаган кайфият улаша олади.\nБунинг афзаллиги нимада? Газета ўқиш ва кўришда нуқсони бўлган кишиларга ёрдамчилар томонидан QR-код сканер қилиб берилса бўлди, қуруқ матн эмас, балки ҳақиқий бадиий асарга тенглаштирилган аудио публицистикадан баҳраманд бўлишлари мумкин.\nБу ўқувчини эринчоқ қилиб қўймайдими, деган савол туғилиши табиий. Йўқ, ахборот истеъмолчисининг таклифи ҳамиша биринчи ўринда. Унга мослашиб бориш – замон талаби. Қолаверса, газета ўқиш асносида унинг аудио шаклини тинглаш кишига ўзгача кайфият беради.\nБу ҳали ҳаммаси эмас, режалар бисёр. Келгусида газета мутолаа қилиб ўтирган киши нафақат мақолани тинглаши, балки уни томоша қилиши ҳам мумкин бўлади. QR-кодни сканер қилиш орқали қизиқарли ўқув машғулотлари акс этган лавҳаларни тақдим этиш устида ҳам бош қотирилмоқда.


Албанияда мухолифат тарафдорлари полиция билан тўқнашди\n16 апрел 2021, Тошкент вақти: 07:33\nАлбанияда мухолиф партия тарафдорлари пойтахт Тиранада сўл қанот ҳукумат истеъфосини талаб қилиб норозилик намойишига чиқди.\n11 май куни намойишчилар Тиранада хавфсизлик ходимларига қарата салют, Молотов коктейли ва бошқа жисмларни улоқтирди.\nМухолифат 2017 йил ўтказилган парламент сайловларида қонунбузарликларга йўл қўйилганини айтиб, намойиш уюштириб келади. Мухолифат, шунингдек, Рама маҳкамасини уюшган жиноятчиликка алоқадорликда айблайди.\nБош вазир Эди Раманинг социалист ҳукумати бу айбловларни рад этган.\nЕвропа Иттифоқи ва АҚШ амалдаги ҳукуматни қўллаб, мухолифатни парламентга қайтишга ҳамда 30 июнга белгиланган маҳаллий сайловларда иштирок этишга чорлаяпти.\nАлбания ички ишлар вазири Сандер Ллешай намойишчилар билан тўқнашувлар давомида 13 нафар полиция ходими жароҳатланганини маълум қилди.\nАҚШ ва Европа хавфсизлик ва ҳамкорлик ташкилоти тарафларни зўравонликка йўл қўймасликка чорлади.


Ўзбекистонда халқаро кўргазма ва ярмаркаларни ўтказишга рухсат берилди – Газета.uz\nРеспублика махсус комиссиясининг қарорига асосан 20 февралдан Ўзбекистонда халқаро кўргазма ва ярмаркаларни ўтказишга рухсат берилди. Ташкилотчиларга санитария-эпидемиология хизмати ходимларини шартнома асосида жалб қилиш, экспозициялар орасида 3 метр масофани таъминлаш каби талаблар қўйилмоқда.\n25 феврал 2021, 23:16 Жамият\nРеспублика махсус комиссиясининг қарорига асосан, жорий йилнинг 20 февралидан Ўзбекистонда халқаро кўргазма ва ярмаркаларни ўтказишга рухсат этилди.\nТаъкидланишича, бу тегишли равишда Инвестициялар ва ташқи савдо вазирлиги ҳамда Соғлиқни сақлаш вазирлиги билан келишилган. Тадбирлар санитария-эпидемиология меъёрлари ва қоидаларига қатъий амал қилган ҳолда ўтказилиши назорат қилинади.\nХалқаро кўргазма ва ярмаркаларни ташкил этишга қўйиладиган талаблар:\nташкилотчи Республика ҳудудида санитария-эпидемиология хизмати ходимларини шартнома асосида жалб қилади. Тадбирларнинг барча босқичларида эпидемиологик тартибларга риоя этилиши устидан назоратни таъминлаши шарт;\nтадбирга киришда барча иштирокчиларнинг ҳарорати ўлчанади. Юқори ҳарорат ёки юқумли касалликлар белгилари бўлган шахсларга тадбирда қатнашишга рухсат берилмайди;\nАввалроқ, 28 январдан эътиборан концерт тадбирларини ўтказишга ҳамда умумий овқатланиш объектларига 23:00 дан кейин ишлашга рухсат берилган эди.\nУмумий овқатланиш объектларига 23:00дан кейин ишлашга рухсат берилди 26 январ 2021, 16:04\nКонцерт тадбирларини ўтказишга рухсат берилди 26 январ 2021, 15:59\n18.06 Жаҳон банки Андижон шаҳрининг иссиқлик таъминотини реконструкция қилиш учун $36 млн ажратади


17:01 15.05.2018 (Янгиланган 18:30 15.05.2018) Ҳавола олиш\nБугун Қрим ярим оролини Россия ҳудуди билан боғлаб турувчи, узунлиги 19 километр бўлган, Европанинг энг узун кўпригининг очилиш маросими бўлиб ўтди. Кўприк очилиш маросимида Россия президенти Владимир Путин иштирок этди.\nРоссия ҳудудида энг узун бўлган Қрим кўприги қурилиши 2014 йилда бошланган эди. Режа бўйича кўприк қурилиши 2018 йилнинг декабрида якунланиши керак эди. Кўприк қурилиши икки қирғоқ томонидан бир вақтда бошланган ва муддатидан 6 ой олдин якунланди. кўприк қурилишида бир вақтнинг ўзида 15 минггача одам ишлаган.\nҚрим кўпригидан биринчи бўлиб унинг қурилишида бевосита иштирок этган қурувчилар ва қурилиш техникаси тантанали равишда ўтди. Россия президенти Владимир Путин янги кўприкдан Камаз юк автомобилларидан бирини ҳайдаб ўтди.\nУшбу улкан иншоот қурилиши ҳақидаги видеолавҳамизни қуйида томоша қилишингиз мумкин.\nҚрим кўпригининг қурилиши


Euro 2012 ғолиби ким бўлади, ўзбекистонлик футбол усталари башоратида - BBC News O'zbek\nEuro 2012 ғолиби ким бўлади, ўзбекистонлик футбол усталари башоратида\nБританиялик манаман деган футбол усталарининг башоратлари янглиш чиқди.\nҚанчадан қанча сўров натижалари бесамар кетди.\nҚарийб бир ойлик оҳ-воҳ ва дод-войлардан сўнг Испания ва Италия миллий терма жамоалари футбол бўйича 2012 йилги Оврўпо чемпионлиги учун беллашадиган бўлишди.\nКаттаю кичик футбол давраларида ғолиб бўлиши бирдек башорат қилинаётган уч карра Оврўпо чемпиони Олмония ярим финалданоқ пастга қулади.\nҚитъа биринчилиги ибтидосида камида ярим финалгача бориши башорат қилинган Голландия ва Франция эса, олмонлардан ҳам эртароқ турнир билан хайрлашишди.\nБу эса, амалдаги Оврўпо чемпионининг тўртинчи бор қитъа биринчилиги финалига чиқиши бўлади.\nАгар бу гал ҳам ғалаба қозонолса, Испания кетма-кет икки бор қитъа ғолиблиги насиб этган дастлабки жамоага ҳам айланиши мумкин.\nИталия миллий терма жамоасига бу шарафнинг насиб этганига эса, қарийб ярим асрча бўлиб қолган.\nЖамоа сўнгги бор 1968 йилда Оврўпо чемпиони бўлишга муваффақ бўлган, холос.\nБиз бўлажак учрашув арафасида ўзбекистонлик фахрий футбол шарҳловчилари, таниқли мураббийлар ва футболчиларга мурожаат қилиб, финал ўйинида ғалаба қай бир миллий терма жамоага насиб этиши мумкин, деб сўрадик:\nМиржалол Қосимов, Ўзбекистон миллий терма жамоаси ва "Бунёдкор" клуби бош мураббийси: Сизга тўғрисини айтсам, унақа башорат беришни ёқтирмайман. Ҳеч қачон башорат қилмаганман. Чунки футболда кутилмаган ҳолатлар бўлиб туради. Шунинг учун ҳам, кимнинг омади кўпроқ бўлса, ўша ғолиб чиқади. Мана, Португалия-Испания ўйинини олинг - Португалия жудаям яхши ҳаракат қилди, лекин пенальтилар сериясида Испанияга омад кулиб боқди. Финалга иккита кучли жамоа чиққан. Улардан қай бири кучли ўйнаса, ғолиблик ўшанга насиб ўтади, деб ўйлайман. Қолаверса, бизлар мухлис сифатида бу ўйинларни томоша қиламиз. Шунинг учун ҳам, истаб қолардимки, финалда ким ўйнашидан қатъиназар, чиройли ўйин кўрсатиб, футбол мухлисларига завқ улашсин. Кимга омад кулиб боқса, ўша ютиб чиқсин.\nАброр Имомхўжаев, ўзбекистонлик таниқли футбол шарҳловчиси: Ҳали мусобақа бошланмасидан аввал ҳам ҳамма Испанияни ғолибликка асосий даъвогар, деб ҳисоблаганди. Шу жумладан мен ҳам шу фикрни билдирган эдим ва ҳозир ҳам унда собитман. Зеро, кеча Италия жуда чиройли ўйин кўрсатиб, Олмонияни мағлуб этган бўлса ҳам, барибир, ўзаро ўйинда Испаниянинг қўли баланд келади, деб ўйлайман. Сабаби - Испанияда "брак" жуда кам. Кеча мен италияликларнинг ўйинини кўрдим. Ҳамма, "Баллотелли, Баллотелли", дейди, лекин мутахассис сифатида унинг ўйинини кузатадиган бўлсак, унинг хатолари кўп. Иккита вазиятдан фойдаланди, лекин камчиликлари жудаям кўп. Умуман, Италия ўйинчиларида "брак" масаласи кўп. Фақат Олмония бундан фойдалана олмади. Лекин Испания бундан фойдаланади, деб ўйлайман. Финал учрашувида, барибир, Испания ғолиб чиқади, деган фикрдаман.\nВадим Абрамов, Ўзбекистон миллий ва Олимпия терма жамоаси собиқ Бош мураббийси: Менимча, Испания. Чунки испанлар барча рекордларни ўрнатиб бўлишди. Аллақачон уч бор Оврўпо чемпионати финалига чиққан жамоа. Ҳали дунёда бирор бир терма бу каби муваффақиятга эришмаган. Ҳам ўйини ва ҳам таркиби жиҳатидан Испаниянинг қиёси йўқ. Айни ўринда шуни ҳам айтишим жоизки, мен бу йилги Оврўпо биринчилиги якуний босқичига чиқажак иккинчи жамоа айнан италянлар бўлишига ишончим комил эди.\nЎзбекистонлик фахрий футбол шарҳловчиси Ахбор Имомхўжаев: Италия ва Испания бир-бири билан финалда учрашадиган бўлди. Ўзи кўпчилик ҳам шунақа башорат қилишганди. Италиянинг кечаги чиройли ўйинидан кейин бу нарса ўзининг тасдиғини топди. Энди, ким ғолиб чиқади, деган масала ўртага чиққанда, шахсий фикрим - менимча, Испания ғолиб чиқса керак. Биринчидан, Испания амалдаги чемпионимиз. Иккинчидан, Испания Италияга қараганда бир кун кўп дам олди. Учинчидан, кейинги ўйинлари шуни кўрсатаяптики, Испания ҳозир ҳақиқатдан ҳам Оврўпода энг кучли жамоа. Биз ўйинчиларнинг индивидуал маҳоратлари деб айтамизу, агар ҳар икки миллий терма жамоадан алоҳида, алоҳида 11 кишини олиб солиштирадиган бўлсак, испан ўйинчилари барибир кучли.\nШерзод Каримов, Ўзбекистон Олимпия терма жамоаси собиқ сардори: Мен азалдан Испания миллий терма жамоасига ишқибозлик қиламан. Менинг назаримда, Испания ғалаба қозонади. Нимага десангиз, испан ўйинчилари техникаси жиҳатдан юқори савияли ўйинчилар. Шунақа деб ўйлайман.\nИкковлон ўртасидаги ягона кубок учун ҳал қилувчи якуний кураш якшанба – 1 июл куни Украина пойтахти Киевнинг “Олимпия” стадионида бўлиб ўтади.\nУчрашув Тошкент вақти билан 11:45 да бошланади.\nФутбол: EURO 2012 ни бизда кузатиб боринг\nФутбол: EURO 2012 старт олди, ўзбекистонликлар кимга ишқибозлик қилишмоқда?\nФутбол: Тошкент ресторанлари Euro 2012 олдидан беллашишмоқчи


Жаҳонгир Аҳмедов АҚШлик киноижодкорлар билан туркум фильмларни суратга олади - Халқ сўзи\n18:44 22 Февраль 2019 Welcome to uzbekistan\nКеча Пенсильвания штатининг Филадельфия шаҳридаги Брин Атин кафедрал соборида мамлакатимизнинг АҚШдаги элчихонаси ҳамда дунё халқлари тўғрисида ҳужжатли фильмлар тайёрлашга ихтисослаштирилган кинокомпания — Unity Productions Foundation ҳамкорлигида уюштирилган “Буюк Ипак йўли алломалари” мавзуида давра суҳбати бўлиб ўтди.\nТадбирда элчихонамиз ходимлари, жамоатчилик вакиллари, олимлар, киноижодкорлар ва маданият ҳамда санъат соҳаси намояндалари қатнашдилар.\nТадбирни Ўзбекистоннинг АҚШдаги Фавқулодда ва мухтор элчиси ўринбосари Қадамбой Султанов очиб берди.\nМаълумки, 10 — 20 январь кунлари Unity Productions Foundation кинокомпанияси продюсери Даниель Тутт бошчилигидаги делегация ижодий ташриф билан Ўзбекистонда бўлганди. Ташрифдан кўзланган мақсад, аввало, Ўзбекистон киноижодкорлари билан изчил ҳамкорликни йўлга қўйиш, қолаверса, юртимиз сайёҳлик салоҳияти билан яқиндан танишиш ҳамда келгусида бу борадаги мавжуд улкан потенциалимизни жаҳон миқёсида кенг тарғиб қилишга ҳисса қўшувчи туркум ҳужжатли фильмлар ишлаб чиқаришдан иборат эди. Сафар мобайнида делегация аъзолари мамлакатимизнинг диққатга сазовор масканларига ташриф буюрган, унинг амалий якуни сифатида Unity Productions Foundation компанияси ва “Ўзбеккино” Миллий агентлиги ўртасида англашув меморандуми имзоланган эди.\nМазкур тадбир ўша учрашувларнинг мантиқий давоми бўлиб, унда АҚШ делегациясининг жорий йил январь ойида юртимизга ташрифи мобайнида келишилган уч лойиҳа бўйича Unity Productions Foundation кинокомпанияси тақдимот конференциясини уюштирди. Тақдимотда Ўзбекистон билан ҳамкорликда суратга олиниши режалаштирилаётган лойиҳалар намойиши бўлиб ўтди. Намойишда АҚШ томонидан Даниель Тутт, Ўзбекистон томонидан эса кинорежиссёр Жаҳонгир Аҳмедов сўзга чиқиб, йиғилганларни кинолойиҳалар билан таништиришди.\n— Тақдимотда англашув меморандумида кўзда тутилган лойиҳаларни жамоатчилик кўригидан ўтказиб олдик, — дейди кинорежиссёр Жаҳонгир Аҳмедов “Телеграмм” ижтимоий тармоғи орқали “Халқ сўзи ONLINE” сайтига эксклюзив интервью берар экан. — Келгусида Unity Productions Foundation кинокомпанияси билан ҳамкорликда битта ҳужжатли, битта бадиий-публицистик жанрларидаги ва яна битта бадиий фильмни суратга оламиз.\n— Суратга олиш ишлари қаерда бўлиб ўтади?\n— Ҳужжатли фильмни тасвирга олиш юмушлари тўлиқ мамлакатимизда кечади. Бадиий-публицистик фильмимиз ҳам юртимизда суратга олиниши кутиляпти. Бадиий фильмни эса ҳам АҚШда, ҳам Ўзбекистонда тасвирга туширишни мўлжаллаганмиз.\n— Фильмларни молиялаштириш ишлари қандай кечади?\n— Фильмлар 80 га 20 тарзида молиялаштирилади. Яъни ҳар бир фильмнинг 80 фоиз маблағини америкалик ҳамкорларимиз таъминлашса, 20 фоизи Ўзбекистон томонидан қопланади. Буни Ўзбекистон киноиндустриясига олиб кирилаётган инвестиция, дейиш мумкин.\n— Тарихий бадиий-публицистика сиз учун янгилик эмас.\n— Албатта. Бугунги муваффақиятларимда шу жанрда суратга олинган “Исломхўжа” фильмининг ҳиссаси катта. Фильм айни пайтда Ўзбекистонни дунёга танитишга ҳисса қўшмоқда, десам, янглишмайман. Хусусан, ўтган йилнинг октябрь ойида Вашингтондаги Вудро Вильсон мемориал мажмуасида унинг махсус премьераси бўлиб ўтганди. Жорий йилнинг январида эса “Исломхўжа” Покистон Ислом Республикасида тақдим этилди. Насиб қилса, келгусида ҳамкорларимиз билан нафақат Ўзбекистонда, балки дунёнинг бошқа давлатларида ҳам томошабинлар эътиборини қозона оладиган худди шундай фильмлар яратамиз.\nҲасан Тошхўжаев (“Халқ сўзи”) суҳбатлашди.


Марсда яшаб қолиш лойиҳасига старт берилди\n10:55 / 29.08.2015\nОлти киши бир йил давомида диаметри 11, баландлиги 6 метр бўлган гумбаз ичида тоза ҳаво ва одатий таомлардан маҳрум ҳолда яшашни бошлади.\n“Француз астробиологи, немис физиги ҳамда тўрт америкалик — учувчи, архитектор, шифокор ва тупроқшунос кўнгилли равишда бир йил давомида ташқи муҳитдан узилган ҳолда яшайди. Улар 12 ой давомида Гавайи оролидаги Мауна-Лоа тоғининг шимолий нишабига жойлаштирилган диаметри 11, баландлиги 6 метр бўлган гумбаз ичида турли тадқиқотларни олиб боришади”, дейилади хабарда.\nҚайд этилишича, тадқиқотнинг ҳар бир иштирокчисига минимал шароит яратилган хона ажратилган бўлиб, улар 365 кун давомида кукунсимон пишлоқ ва консерваланган тунец балиғи билан кун кечиришади. Гумбаздаги ҳаёт тарзи Марсдаги шароитларга максимал даражада яқинлаштирилган. Тадқиқот иштирокчиларига, шунингдек, интернетдан чекланган миқдорда фойдаланишга рухсат берилди.\nОдамлар гумбаз ташқарисига фақатгина махсус скафандрларда чиқишлари мумкин. Мауна-Лоа тоғларида ўсимликлар деярли ўсмагани, ҳайвонлар бутунлай учрамаслиги сабабли атроф Марс сатҳига жуда ўхшаш.\nТадқиқот қатнашчиларидан бири Шейн Гиффорднинг ўз блогида ёзишича, ушбу олти нафар киши ўз хоҳишига кўра дунё чегараларини тарк этиб, уни бутунлай ўзгартиришни истайди.\nАрхитектор Тристан Бессингвейт эса Ер ва ташқи оламлардаги мураккаб шароитларда одамлар яшаши учун имкониятларни ошириш бўйича архитектуравий усулларни тадқиқ қилишини маълум қилган.\n“Марс миссияси”нинг асосий вазифаси эса инсонларнинг узоқ давр мобайнида тоза ҳаво ва одатий озуқаларсиз яшай олиш-олмаслигини ўрганишдан иборат.


4 октябрдан Green Card танлови бошланди\n24 январ 2021, Тошкент вақти: 11:09\nАҚШда доимий яшаш ва ишлаш ҳаққини берувчи Green Card лотереясига рўйхатдан ўтиш 4 октябрдан бошланди.\nАҚШ Давлат Департаменти 2013 йил учун “Турли Миллат Вакиллари учун Иммиграцион Визалар” - Green Card, яъни Яшил карта лотереясига рўйхатга олиш жараёни 4 октябрдан 5 ноябргача очиқ бўлишини эълон қилди.\nАмерика – “Сеҳрли диёр”да яшаш иштиёқида бўлган ўзбекистонликлар бир ой мабайнида ўз омадларини синаб кўришлари мумкин.\nАҚШнинг Ўзбекистондаги элчихонаси маълумотига кўра, ўзбекистонликлар 4 октябрь, сешанба куни, Тошкент вақти билан соат 21:00 дан бошлаб рўйхатдан ўтишлари мумкин.\nРўйхатга олиш даври 2011 йил, 5 ноябрь, шанба куни, Тошкент вақти билан 21:00 да тугайди.\nАҚШ ҳукумати ҳар йили иммиграция кўрсаткичлари паст бўлган мамлакатлар, жумладан, Ўзбекистон фуқаролари учун “Турли Миллат Вакиллари учун Иммиграцион Визалар” дастури орқали АҚШда доимий яшаш ҳуқуқини берувчи визалар ажратади.\nҲар йили дунё бўйича жами 50000 одам ана шундай ҳуқуқни қўлга киритади.\nАҚШнинг Ўзбекистондаги элчихонасидан олинган маълумотга кўра, йилдан йилга Америкага кетиш орзусида Green Card лотереясини ўйнаётган ўзбекистонликлар сони ошиб бормоқда.\nИкки фарзанднинг онаси Анора ана шундай орзумандлардан бири. Анора 4 октябр эрталабдан Green Card учун электрон равишда ариза топшириш ҳаракатларини бошлади. Мутахасислиги бўйича юрист бўлган Анора Ўзбекистонда яшаш истаги йўқлиги боис лотерея ўйнашга қарор қилганини айтади.\n- Мен ўзи юристман. Фарқи йўқ менга қаерда яшашни. Ўзбекистон бўлмаса бўлди. Қаерда бўлса ҳам қонуний яшаш истагим бор. Америками, Норвегиями, Швециями фарқи йўқ менга. Ўша ерда ўқиб мутахассислигим бўйича келажакда малакамни ошириш. Яна фарзандларимнинг келажаги учун. Шунинг учун Green Card га топшираяпман,- дейди Анора.\nАнора Ўзбекистонда нима учун яшаш истаги йўқлигини изоҳламади.\nБу йил 4800 ўзбекистонлик Green Card соҳиби бўлди\nЖорий йил Green Card ўйини ҳар йилгидан фарқли равишда икки марта ўйналди. Дастлаб 1 май куни ғолиблар аниқланди, бироқ кўп ўтмай компютердаги ноқислик боис лотерея натижаси ҳақиқий эмас, деб топилди.\n15 июл куни лотерея қайтадан ўйналди. Ютуқдан мосуво қолганлардан 36 нафари АҚШ Давлат департаментини судга берди. Улар орасида ўзбекистонликлар ҳам борлиги айтилди.\nЛотерея қайта ўйналгач эълон қилинган натижаларга кўра, 4800 ўзбекистонлик океан ортида яшаш ҳуқуқини қўлга киритди.\nЎтган йили лотереяда ғолиб чиқиб, АҚШга кетган ўзбекистонликлар сони эса 5 мингдан ортган эди.\nБу йил Green Card олганлар ўзбекистонликлар сони ўтган йилгига нисбатан камроқ бўлса-да, Ўзбекистон "Яшил карта" олганлар сони бўйича жаҳонда биринчи ўнталикка киради. Собиқ иттифоқ давлатлари орасида эса Украинадан кейин иккинчи ўринда.\nҲар йили дунё бўйлаб 14 миллионга яқин одам Green Card лотереясида иштирок этади ва улардан фақат 50 минг одамгина океан ортига кетиш имконини қўлга киритади.\nХоразм вилоятининг Урганч шаҳрида яшовчи 28 ёшли Феруза Юсупова миллионлар орасида омад кулиб боққанлардан бири.\n- Биринчи маротаба ўйнашимдаёқ ютуқ чиқди. Мен ўзим кутмаган эдим. Жуда ҳам хурсанд бўлиб кетдим. Беседадан яхши ўтдим. Кейин менга виза беришди. Орзу қилганман Америкада яшашни. Қариндошларим, ота-онам, ҳаммаси қувонди. “Кетавер. Американинг шароитлари, имкониятлари бу ердан яхши. Қийналмайсан” дейишди. Кетма, дейишмади. "Кўп нарсани ўрганасан, иқтисодий томонлама ҳам яхши бўлади", дейишди. Ҳаммадан ҳам эрим хурсанд бўлди,- дейди Феруза Юсупова.\nҲозирда бир ярим ёшли қизчаси ва эри билан Америкага кетиш тараддудида бўлган Феруза аллақачон хориждаги ҳаётини режалаштириб ҳам қўйган.\n- Режаларимиз кўп. Биринчи навбатда тил ўрганмоқчиман. Инглиз тили курсларига бориб тил ўрганмоқчиман. Машина олиш режамиз бор. Ҳайдовчилик бўйича ўқидим. Хоразмда салонда ишлаганман. Америкада хусусий сартарошхона очиш ниятларимиз бор. Торт, пишириқлар пиширишни биламан. Кичкина бейкери очиш ниятимиз бор. Уни энди бирданига йўлга қўя олмаймиз. Кейинчалик бир-икки йилдан кейин ўзларимиз оëққа туриб ҳаммасини секин-асталик билан. Кейинчалик яна ўқиш ниятларим ҳам бор. Тил ўрганиб, ишга киргандан кейин ҳуқуқшуносликка ўқиш ниятларим бор. Бу энди кейинчалик. Буни бирданига барибир қила олмайман,- деди Феруза Юсупова.\n"Барибир кетаман Америкага"\nАйрим ўзбекистонликлар Америкада яшаш иштиёқи кучлилигидан йиллар давомида Green Card лотереясини ўйнайдилар. “Бу йил бўлмаса, кейинги йил албатта омад кулиб боқар” деб ҳар йили лотереяда қатнашиш учун ариза топширадиган ўзбеклар ҳам кам эмас.\nЧинозлик 39 ёшли Шокиржон ака тўрт йилдан буён Green Card лотереясини ўйнайди. Шокиржон ака Озодлик билан микрофонсиз суҳбатда тўрт фарзандининг келажаги учун Америкада яшашни орзу қилаётганини айтади.\n"Мен барибир ниятимга етаман. Бу ерда болаларимни келажаги йўқ. Ўзимга ўхшаб яшашларини хоҳламайман. Америкага боришса уларнинг ҳаёти ўнгланишига ишонаман. Шунинг учун ҳар йили топшираяпман. Болаларим вояга етгунча чиқиб қолар бизга ҳам ютуқ", дейди Шокиржон ака.\n"Green Card дан ҳафсалам пир бўлди"\nФарғона вилояти Сўх туманида яшовчи Махсим Назиров ҳам ушбу лотереяни ўйнаган, бироқ ютуқ унга насиб қилмаган.\n- Green Card ни ўйнадим. Кейин ютуқ келмади. Green Card га ҳам ишонч йўқда. Масалан 1000тадан бир одам ютса ютади. Ютмаса юта олмайди. 90 фоиз ҳам ишонч йўқ. 10 фоиз ишониш мумкин. Шунинг учун ўйнамай қўйдим. Лекин Самарқанддан кўпчилик ютади. Мен ҳайрон қоламан шу нарсага. Бир акахонимизни биламан самарқандлик. Бирга ўйнаганмиз. Ўша акага ютуқ келди. У кетди оиласи билан. Ҳозир ўша ëқда ишлаяпти, дейди М. Каримов.\nМаксим самарқандликлар Green Card лотереясини ўйнашда омадли эканликлари ҳақида гапирди.\nУнинг бу гапини расмий маълумотлар ҳам тасдиқлайди. Ҳар йили Green Card ғолиби бўладиган ўзбекистонликларнинг 63 фоизини самарқандликлар, 28 фоизини эса тошкентликлар ташкил қилади.


Унинг сўзларига қараганда, Москва беғараз асосида Бангига ўқ отар қуроллар ва ўқ-дориларни юборади. Қуроллар жўнатиладган аниқ сана маълум эмас. Таҳминларга қараганда, қуролларни жўнатиш яқин ҳафталарда юз беради.\nRFI маълумотига кўра, 30 нафар россиялик зобит республикадаги БМТнинг тинчликни сақловчи миссиясида иштирок этади. Токмаков хабарни тасдиқламади, бу масала бўйича аниқ маълумотга эга эмаслигини таъкидлади.\nҲарбий қўллаб-қувватлашдан ташқари "Россия МАР иқтисодиётининг тикланишида иштирок этиш мажбуриятини ҳам ўз зиммасига олган", дея баёнот берди Марказий Африка Республикаси президенти Фостен-Арканж Туадера.\nРоссия илк бор МАРга 2018 йилнинг қишида қурол юборган эди. Қуролларни президент гвардияси, МАР армияси, полиция, жандармерия ва Адлия вазирлиги олди, дея таъкидланади БМТ ҳисоботида. Бу қурол-яроғлар мингдан ортиқ кишини қайта қуроллантиришга етади.\n2018 йилнинг 30 июл куни МАРда уч нафар россиялик журналист ўлдирилди, улар бизнесмен Евгений Пригожин ҳомийлик қилиши айтиладиган “Вагнер хусусий ҳарбий компания” фаолияти тўғрисида ҳужжатли фильмни суратга олишни режалаштирган эдилар. Михаил Ходорковскийнинг “Досье” суриштирув маркази журналистларнинг ўлдирилиши аввалдан режалаштирилганини айтади. Марказнинг фикрича, қотилликка россиялик ёлланмаларнинг алоқаси бўлиш эҳтимоли бор. Россия Тергов қўмитаси бу ахборотни инкор қилади , қўмитанинг фикрича журналистлар ўғирлик қурбонига айланган.


Мақолалар мазкур саъна бўйича сараланган: Пятница, 07 Апрель 2017\nСуббота, 08 Апрель 2017 00:00\n«Олтин қалам»: имконият, рағбат ва масъулият\nМамлакатимизда оммавий ахборот воситалари ролини ошириш, журналистлик фаолиятини ҳимоя қилиш масалаларига давлатимиз томонидан алоҳида эътибор қаратилмоқда. Чунончи, Ҳаракатлар стратегиясининг давлат ва жамият қурилиши тизимини такомиллаштириш жараёнида ОАВни ривожлантириш устувор йўналишлардан бири сифатида белгиланган. Ўз навбатида, журналистлар меҳнатини қадрлаш ва рағбатлантириш, ёш мутахассисларни қўллаб-қувватлаш мақсадида ўтказилаётган ижодий танловлар бу борадаги ишларга янгича руҳ ва мазмун бағишлаётир.\nҲар бир мурожаат қонуний ечимини топмоқда\nЎзбекистон Республикаси Президенти девони Жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш хизмати томонидан пойтахтимизнинг Чилонзор, Юнусобод, Олмазор, Яккасарой ҳамда Сергели туманлари аҳолиси учун сайёр қабуллар ташкил этилди.\nЮртдошларимиз Ҳаракатлар стратегиясини тўлиқ қўллаб-қувватламоқда\nПрезидентимиз Фармони билан тасдиқланган 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси мамлакатимиз жадал тараққиётини белгилаб берувчи муҳим дастуриламал ҳужжат бўлди. Унда ифодаланган қоидалар, аниқ вазифалар ҳар бир юртдошимизнинг қалбидан чуқур ўрин олиб, одамларни дахлдорлик туйғуси билан яшашга, Ҳаракатлар стратегиясида белгиланган мақсадларга эришишда фаол иштирок этишга ундамоқда.\nНодир ва бетакрор осориатиқалар\nАмир Темур ва темурийлар даврида амалий санъат мисли кўрилмаган даражада ривож топди. Ўша пайтда яратилган санъат намуналари, асосан, олтин, кумуш ва бронзадан ясалган хилма-хил идишлар, мисдан тайёрланган рўзғор жиҳозлари, қурол, ҳарбий анжомлар, турли заргарлик зийнатларидан иборат бўлган. Жездан ясалган буюмлар ўхшаш бўлишига қарамай, у ёки бу усул қўлланилишида ўзига хослик кўзга ташланади.\nТарихий манбаларга кўра, ўта зийрак, тадбиркор Сароймулкхоним Амир Темурга салтанатни бошқаришда, вужудга келган айрим муаммоларни ҳал қилишда ўзининг оқилона маслаҳатлари билан яқиндан кўмаклашган. Нақл қилишларича, соҳибқирон Амир Темур Эронга қарши юриш бошлаганда, Исфаҳоннинг қамали кўпга чўзилиб, қўшинни озиқ-овқат билан таъминлашга маблағ етишмай қолади. Ниҳоят, Амир Темур Самарқандга чопар йўллаб, Сароймулкхонимга мактуб жўнатади. Мактуб қисқа бўлиб, “Қўшиннинг захираси тугади, хазинадан зар юборинг”, дейилганди. Сароймулкхоним мактуб мазмунидан огоҳ бўлгач, мактубнинг орқа томонига “Улуғ амир, зарингиз тугаган бўлса, сиёсатингиз ҳам тугадиму?” деб ёзади ва уни чопарга тутқазади.\nАфсонавий боғлар таърифи\nАмир Темур улкан ва қудратли салтанат барпо этиб, давлатни бошқаришда мамлакат мустақиллигига, эл-юрт осойишталигига, уни обод қилишга алоҳида эътибор қаратди.


Хитой — Minbar\n9 сен 14:05 Мақолалар\nва мусулмонлар: Ҳалол деган ёзувни ўчиринг, ҳилол ва юлдузни ҳам – Хитойлик мулозимлар энди ана шундай талаб билан чиқишибди. Конституциясида ... чиқишибди. Конституциясида диний эътиқод эркинлиги таъминланган Хитойда 20 миллион мусулмон яшайди. Бу ҳақда яқинда Британиянинг нуфузли ...\n13 авг 12:37 Янгиликлар\nТожикистон орқали Хитойга ўз экспорт молларини юбориб кўрмоқда. 10 август куни Термиз шаҳридан Ўзбекистон – Тожикистон – Хитой йўналишида янги транспорт коридори ... Ваҳдат, Кўлоб, Қалъаи Хумб, Хоруғ, Кулма (Тожикистон) – Қошғар (Хитой) йўналишида йўлга чиқди. Автокарвон умумий ҳисобда 1422 км масофани ...\n10 авг 18:35 Янгиликлар\nяна бир мамлакат ҳаж мавсуми миллионлаб доллар фойда олади. Бу – Хитой. Ҳаж пайти Маккада савдо ҳам қизийди. Саудия Арабистонида сотиладиган ... қизийди. Саудия Арабистонида сотиладиган аксар матоҳ ва маҳсулотлар Хитойда ишлаб чиқилган. Араб ҳунарманди кўп вақт ва меҳнат сарфлаб қиладиган ...\n8 авг 18:53 Янгиликлар\nва Марказий Осиёдаги қолган деярли барча давлатлар Хитойдан энг кўп қарз олувчи 50 та мамлакат қаторидан жой олган. Gazeta.ru ёзишича, охирги 10 йил ичида Хитой ривожланаётган ва ўтиш давридаги ... давридаги мамлакатларга кредит беришни кескин кўпайтирган. Мақола Хитойнинг кредит сиёсати ва унинг орқасида турган манфаатлар ҳақида бўлгани ...\n31 июл 17:00 Янгиликлар\nКХДР ракеталар синовини "Вашингтон билан ҳарбий машқларни режалаштираётган Сеулга жиддий огоҳлантириш" деб атади.\n30 июл 19:08 Янгиликлар\nБМТга Хитойнинг Шинжондаги уйғурларга муомаласини қўллаб-қувватлаб мурожаатнома имзолади. Бу ҳақда Хитой ташқи ишлар вазирлиги хабар бермоқда. "Яқинда ... бермоқда. "Яқинда БМТ Женева қароргоҳидаги 50 мамлакатнинг элчиси Хитойнинг Шинжон масаласидаги позициясини қўллаб-қувватлаб, БМТ Инсон ҳуқуқлари ...\n25 июл 12:22 Янгиликлар\nинтернет инфратузилмасини Хитой давлат тараққиёт банкининг $40 млн кредити эвазига яхшиламоқчи. Кредит пуллари Хитой компанияларининг ўзига кетади. Вазирлар Маҳкамасининг ... ХДТБ бераётган кредит мана шу лойиҳаларни амалга ошириш доирасида Хитойнинг Huawei компаниясидан олинадиган технологик жиҳоз, дастурий таъминот ...\nМусулмон давлатлари Хитойнинг Шинжондаги сиёсатини қўллаб-қувватлади\n13 июл 11:11 Янгиликлар\nАрабистони, Россия ва бошқа 35 давлат БМТга Хитойнинг Шинжондаги уйғурларга муомаласини қўллаб-қувватлаб мурожаатнома имзолаган. Бу ҳақда мурожаат хатини кўрган Reuters агентлигининг мухбирлари ... Аввалроқ, шу ҳафта БМТ Инсон ҳуқуқлари кенгашидаги 22 давлат Хитойнинг Шинжондаги уйғурларга муомаласи танқид қилинган мурожаатномани ...\nХитой қамоққа ташлаган 1 млн мусулмон бахтли яшаяптими?\n1 июл 10:57 Мақолалар\nХитой ҳукуматига кўра, Шинжон-уйғур бўлгасидаги қайта тарбиялаш марказларида уйғурлар бахтли ҳаёт кечиришмоқда. Пекин расмийлари ББС журналистларини ... шод-хуррам ҳаёт кечиришаётганини такрорлаганлар. Алоқадор мавзулар: Хитой уйғур масжидларини қандай йўқ қилмоқда? Хитой мусулмонларни қамаб ...\nХитойлик болакай отасини қутқариш учун семираяпти\n29 июн 15:25 Чойхонабоп\nХитойнинг Синсян шаҳрида яшовчи 11 яшар Лу Цикуан отасини қутқариш учун семириши керак. Шу боис у ўзини мажбурлаб бўлса ҳам кўпроқ овқат емоқда. ...\n15 июн 22:37 Янгиликлар\nВладимир Путин Хитой раиси Си Цзинпин 66 ёшга киргани муносабати билан унга музқаймоқ совға қилди. «Си Цзинпин туғилган кунини Тожикистон пойтахти Душанбе шаҳридаги ... мустаҳкамлаш бўйича конференцияда иштирок этишмоқда», – дейилади Хитой расмий телевидениеси тарқатган хабарда. Россия президентининг музқаймоғидан ...\nГонконгда экстрадиция қонунига қарши намойишлар давом этмоқда\n13 июн 15:20 Янгиликлар\nкўзда тутади. Гонконгдаги қонун лойиҳаси гумонланувчиларни Хитойга экстрадиция қилиш ҳуқуқини беради. Гонконгликлар шундан хавотирланишаяпти, ... қолмоқда», – деб ёзади Guardian нашри. АҚШ президенти Доналд Трамп Хитой ва Гонконг ҳукуматини намойишчиларнинг ҳуқуқларини ҳурмат қилишга ...